text:
EEZ'er og i de afsnit, der er nævnt i dette litra), på et niveau, der mindst svarer til den gennemsnitlige tonnage, som den pågældende part fiskede i den anden parts farvande i perioden 2012-2016, og
 c)
 adgang til parternes farvande mellem seks og tolv sømil fra basislinjerne i ICES-afsnit 4c og 7d-g for kvalificerede fartøjer, for så vidt EU-fiskerfartøjer og Det Forenede Kongeriges fiskerfartøjer havde adgang til disse farvande den 31. december 2020.
 Med henblik på litra c) forstås ved "kvalificeret fartøj" en parts fartøj, der fiskede i det område, der er nævnt i foregående punktum, i fire af årene mellem 2012 og 2016, eller en direkte udskiftning heraf.
 De årlige konsultationer, der er nævnt i litra c), kan omfatte passende finansielle forpligtelser og kvoteoverførsler mellem parterne.
 5. Når der anvendes en foreløbig TAC, giver parterne, indtil der opnås enighed om en TAC, midlertidig adgang til at fiske i de relevante ICES-underområder som følger:
 a)
 for bestande, der er anført i bilag 35 og ikkekvoterede bestande, fra den 1. januar til den 31. marts på de niveauer, der er fastsat i stk. 4, litra a) og b)
 b)
 for bestande, der er anført i bilag 36, fra den 1. januar til den 14. februar på de niveauer, der er fastsat i stk. 4, litra a), og
 c)
 for så vidt angår adgang til fiskeri i 6-12-sømilezonen i henhold til stk. 4, litra c), fra den 1. januar til den 31. januar på et niveau, der svarer til den gennemsnitlige månedlige tonnage, der er fisket i det pågældende område i de foregående tre måneder.
 En sådan adgang skal for hver af de relevante bestande i litra a) og b) stå i forhold til den gennemsnitlige procentdel af en parts andel af den årlige TAC, som den pågældende parts fartøjer har fisket i den anden parts farvande i de relevante ICES-underområder i samme periode i de foregående tre kalenderår. Dette gælder tilsvarende for adgang til at fiske ikkekvoterede bestande.
 Senest den 15. januar for så vidt angår situationen i dette stykkes litra c) og senest den 31. januar for så vidt angår de bestande, der er anført i bilag 36, og senest den 15. marts for alle andre bestande, underretter hver part den anden part om den ændring i niveauet og de betingelser for adgang til farvande, der gælder fra den 1. februar for så vidt angår situationen i dette stykkes litra c), fra den 15. februar for så vidt angår de bestande, der er opført i bilag 36, og fra den 1. april for alle andre bestande i de relevante ICES-underområder.
 6. Uden at det berører artikel 499, stk. 1 og 8, søger parterne efter en periode på en måned i forbindelse med situationen i nærværende artikels stk. 5, litra c), halvanden måned for de bestande, der er anført i bilag 36, og tre måneder for alle andre bestande at nå til enighed om yderligere midlertidige adgangsordninger med en passende geografisk fordeling med henblik på at minimere afbrydelser i fiskeriet.
 7.


text:
Når en part giver adgang i henhold til denne artikels stk. 1, kan den tage hensyn til enkelte eller grupper af fartøjers overholdelse af de gældende regler i dens farvande i det foregående år og foranstaltninger truffet af den anden part i henhold til artikel 497, stk. 2, i det foregående år.
 8. Denne artikel finder anvendelse med forbehold af bilag 38.
 Artikel 501
 Kompensationsforanstaltninger i tilfælde af tilbagetrækning eller begrænsning af adgang
 1. Efter meddelelse fra en part ("værtsparten") i henhold til artikel 500, stk. 5, kan den anden part ("fiskeriparten") træffe kompensationsforanstaltninger, der står i et rimeligt forhold til de økonomiske og samfundsmæssige virkninger af ændringen i niveauet og betingelserne for adgang til farvande. En sådan indvirkning måles på grundlag af pålidelig dokumentation og ikke blot på grundlag af antagelser og gisninger. På baggrund af en prioritering af de kompensationsforanstaltninger, som forstyrrer denne aftales funktion mindst muligt, kan fiskeriparten helt eller delvist suspendere adgangen til sine farvande og den præferencetoldbehandling, der indrømmes fiskevarer i henhold til artikel 21.
 2. En kompensationsforanstaltning som omhandlet i denne artikels stk. 1 kan tidligst træde i kraft syv dage efter, at fiskeriparten har underrettet værtsparten om den påtænkte suspension i henhold til denne artikels stk. 1 og under alle omstændigheder tidligst den 1. februar for så vidt angår situationen i artikel 500, stk. 5, litra c), den 15. februar for så vidt angår bilag 36 og 1. april for så vidt angår andre bestande. Parterne rådfører sig med hinanden i specialudvalget med henblik på at nå frem til en gensidigt acceptabel løsning. Meddelelsen skal indeholde oplysninger om:
 a)
 den dato, hvor fiskeriparten agter at iværksætte suspensionen, og
 b)
 de forpligtelser, der suspenderes, og omfanget af den påtænkte suspension.
 3. Efter meddelelsen om kompensationsforanstaltningerne i overensstemmelse med denne artikels stk. 2 kan værtsparten anmode om, at der nedsættes en voldgiftsret i henhold til artikel 739, uden at der gøres brug af konsultationer i overensstemmelse med artikel 738. Voldgiftsretten kan kun efterprøve, om kompensationsforanstaltningerne er i overensstemmelse med denne artikels stk. 1. Voldgiftsretten behandler spørgsmålet som et hastetilfælde med henblik på artikel 744.
 4. Når betingelserne for at træffe kompensationsforanstaltninger, jf. stk. 1, ikke længere er opfyldt, trækkes sådanne foranstaltninger straks tilbage.
 5. Hvis fiskeriparten dømmes i forbindelse med den i denne artikels stk. 3 omhandlede procedure, kan værtsparten inden for 30 dage fra kendelsen anmode voldgiftsretten om at fastsætte et suspensionsniveau for forpligtelser i henhold til denne aftale, der ikke overstiger det niveau, der svarer til den annullation eller forringelse, der er forårsaget af anvendelsen af kompensationsforanstaltningerne, hvis den finder, at der er betydelig uoverensstemmelse mellem kompensationsforanstaltningerne og denne artikels stk. 1. I anmodningen foreslås et suspensionsniveau i overensstemmelse med principperne i denne artikels stk. 1 og relevante principper i artikel 761. Værtsparten kan tidligst 15 dage efter en sådan kendelse anvende suspensionsniveauet i henhold til denne aftale i overensstemmelse med det suspensionsniveau, som voldgiftsretten har fastsat.
 6. En part kan ikke påberåbe sig WTO-overenskomsten eller andre internationale aftaler for at forhindre den

type: contracts

jurisdiction: EU


text:
anden part i at suspendere forpligtelser i henhold til denne artikel.
 Artikel 502
 Særlige adgangsordninger vedrørende Bailiwick of Guernseys, Bailiwick of Jerseys og Isle of Mans farvande
 1. Uanset artikel 500, stk. 1 og 3-7, artikel 501 og bilag 38 skal hver part give den anden parts fartøjer adgang til at fiske i dens farvande, som skal afspejle det faktiske omfang og arten af det fiskeri, som det kan påvises, at den har foretaget i perioden fra den 1. februar 2017 til den 31. januar 2020 med den anden parts kvalificerede fartøjer i farvandene og i henhold til eventuelle traktatbestemmelser, der er gældende den 31. januar 2020.
 2. I denne artikel og for så vidt de øvrige artikler i denne sektion finder anvendelse i forbindelse med de adgangsordninger, der er fastsat i henhold til denne artikel, forstås ved
 a)
 "kvalificeret fartøj": for så vidt angår fiskeri, der udøves i farvandene omkring Bailiwick of Guernsey, Bailiwick of Jersey, Isle of Man eller en medlemsstat, ethvert fartøj, der fiskede i territorialfarvande, der grænser op til dette område eller den pågældende medlemsstat, i mere end 10 dage i en af de tre tolvmånedersperioder, der slutter en 31. januar mellem den 1. februar 2017 og den 31. januar 2020
 b)
 (en parts) "fartøj": for så vidt angår Det Forenede Kongerige, et fiskerfartøj, der fører Det Forenede Kongeriges flag og er registreret i Bailiwick of Guernsey, Bailiwick of Jersey eller Isle of Man, og som har licens fra et af Det Forenede Kongeriges fiskeriforvaltninger
 c)
 (en parts) "farvande":
 i)
 for så vidt angår Unionen det territorialfarvand, der støder op til en medlemsstat, og
 ii)
 for så vidt angår Det Forenede Kongerige det territorialfarvand, der støder op til Bailiwick of Guernsey, Bailiwick of Jersey og Isle of Man.
 3. På anmodning af en af parterne træffer Partnerskabsrådet senest 90 dage efter denne aftales ikrafttræden afgørelse om, at denne artikel, artikel 503 og alle andre bestemmelser i denne sektion, for så vidt de vedrører ordningerne i disse artikler samt artikel 520, stk. 3-8, ophører med at finde anvendelse med hensyn til en eller flere af Bailiwick of Guernsey, Bailiwick of Jersey og Isle of Man 30 dage efter denne afgørelse.
 4. Partnerskabsrådet kan beslutte at ændre denne artikel, artikel 503 og andre bestemmelser i denne sektion, for så vidt de vedrører ordningerne i disse artikler.
 Artikel 503
 Meddelelsesfrister for import og direkte landing af fiskevarer
 1. Unionen anvender følgende meddelelsesfrister på fiskevarer fanget af fartøjer, der fører Det Forenede Kongeriges flag og er registreret i Bailiwick of Guernsey eller Bailiwick of Jersey, i territorialfarvandet, der støder op til disse områder eller i det territorialfarvand, der støder op til en medlemsstat:
 a)
 forudgående meddelelse mellem tre og fem timer inden landing af ferske fiskevarer på Unionens område
 b)
 forudgående meddelelse mellem en og tre timer om den validerede fangstattest for direkte flytning af sendinger af fiskevarer ad søvejen inden det forventede ankomsttidspunkt til indgangsstedet til Unionens område.
 2. Udelukkende med henblik på denne artikel forstås ved "fiskevarer" alle


text:
arter af saltvandsfisk, bløddyr og krebsdyr.
 Artikel 504
 Tilpasning af forvaltningsområder
 1. Senest den 1. juli 2021 anmoder parterne ICES om rådgivning om tilpasning af de forvaltningsområder og vurderingsenheder, som ICES anvender på de bestande, der er markeret med en asterisk i bilag 35.
 2. Senest seks måneder efter modtagelsen af den rådgivning, der er omhandlet i stk. 1, gennemgår parterne i fællesskab denne rådgivning og overvejer i fællesskab justeringer af forvaltningsområderne for de pågældende bestande med henblik på at nå til enighed om deraf følgende konsekvensændringer af listen over bestande og andele i bilag 35.
 Artikel 505
 Andele af TAC'er for visse andre bestande
 1. Parternes respektive andele af TAC'erne for visse andre bestande er fastsat i bilag 36.
 2. Hver part underretter de relevante stater og internationale organisationer om sine andele i overensstemmelse med den deleordning, der er fastsat i bilag 36, tabel A-D.
 3. Eventuelle senere ændringer af disse andele i bilag 36, tabel C og D, henhører under de relevante multilaterale fora.
 4. Uden at det berører Partnerskabsrådets beføjelser i artikel 508, stk. 3, henhører eventuelle senere ændringer af andelene i bilag 36, tabel A og B, efter den 30. juni 2026 under de relevante multilaterale fora.
 5. Begge parter forvalter de bestande, der er anført i bilag 36, tabel A-D, i overensstemmelse med målene og principperne i artikel 494.
 KAPITEL 4
 FORVALTNINGSORDNINGER
 Artikel 506
 Afhjælpende foranstaltninger og tvistbilæggelse
 1. I forbindelse med en parts ("den indklagede parts") påståede manglende overholdelse af denne sektion (undtagen i forbindelse med påståede mangler behandlet i henhold til stk. 2) kan den anden part ("den klagende part") efter at have underrettet den indklagede part:
 a)
 helt eller delvist suspendere adgangen til sine farvande og den præferencetoldbehandling, der indrømmes fiskevarer i henhold til artikel 21, og
 b)
 hvis den finder, at den suspension, der er omhandlet i litra a) og b), ikke står i et rimeligt forhold til de økonomiske og samfundsmæssige virkninger af den påståede mangel, helt eller delvist suspendere præferencetoldbehandlingen af andre varer i henhold til artikel 21, og
 c)
 hvis den finder, at den suspension, der er omhandlet i dette stykkes litra a) og b), ikke står i et rimeligt forhold til de økonomiske og samfundsmæssige virkninger af den påståede mangel, helt eller delvist suspendere forpligtelser i henhold til denne del, sektion et, med undtagelse af afsnit XI. Hvis sektion et i denne del suspenderes helt, suspenderes også sektion tre i denne del.
 2. I forbindelse med en parts ("den indklagede parts") påståede manglende overholdelse af artikel 502 eller 503 eller enhver anden bestemmelse i denne sektion, for så vidt som den vedrører ordningerne i disse artikler, kan den anden part ("den klagende part") efter at have underrettet den indklagede part:
 a)
 helt eller delvis suspendere adgangen til sine farvande, jf. artikel 502
 b)
 hvis den finder, at den suspension, der er omhandlet i dette stykkes litra a), ikke står i et rimeligt forhold til de økonomiske og samfundsmæssige virkninger af den påståede mangel, helt eller delvist suspendere


text:
præferencetoldbehandlingen, der er indrømmet fiskevarer i henhold til artikel 21
 c)
 hvis den finder, at den suspension, der er omhandlet i dette stykkes litra a) og b), ikke står i et rimeligt forhold til de økonomiske og samfundsmæssige virkninger af den påståede mangel, helt eller delvist suspendere præferencetoldbehandlingen af andre varer i henhold til artikel 21.
 Uanset denne artikels stk. 1 ikke træffe afhjælpende foranstaltninger, der har indvirkning på ordningerne, der er fastsat i henhold til artikel 502 eller 503 eller enhver anden bestemmelse i denne sektion, for så vidt som den vedrører ordningerne i disse artikler, som følge af en parts påståede manglende overholdelse af denne sektions bestemmelser, der ikke er knyttet til disse ordninger.
 3. De i stk. 1 og 2 omhandlede foranstaltninger skal stå i et rimeligt forhold til den indklagede parts påståede mangel og de økonomiske og samfundsmæssige virkninger heraf.
 4. En foranstaltning som omhandlet i stk. 1 og 2 kan tidligst træde i kraft syv dage efter, at den klagende part har underrettet den indklagede part om den foreslåede suspension. Parterne rådfører sig med hinanden i Specialudvalget om Fiskeri med henblik på at nå frem til en gensidigt acceptabel løsning. Meddelelsen skal indeholde oplysninger om:
 a)
 hvordan den klagende part mener, at den indklagede part har undladt overholdelse
 b)
 den dato, hvor den klagende part agter at iværksætte suspensionen, og
 c)
 omfanget af den påtænkte suspension.
 5. Den klagende part skal senest 14 dage efter den i denne artikels stk. 4 omhandlede meddelelse anfægte den indklagede parts påståede manglende overholdelse af denne sektion, jf. denne artikels stk. 1 og 2, ved at anmode om, at der nedsættes en voldgiftsret i henhold til artikel 739. Voldgift i henhold til denne artikel skal anvendes, uden at der forinden er gjort brug af konsultationer i henhold til artikel 738. En voldgiftsret behandler spørgsmålet som et hastetilfælde med henblik på artikel 744.
 6. Suspensionen ophører med at gælde, når:
 a)
 den klagende part finder det godtgjort, at den indklagede part opfylder sine relevante forpligtelser i henhold til denne sektion, eller
 b)
 voldgiftsretten har besluttet, at den indklagede part ikke har undladt at overholde sine relevante forpligtelser i henhold til denne sektion.
 7. Hvis den klagende part dømmes i forbindelse med den i denne artikels stk. 5 omhandlede procedure, kan den indklagede part inden for 30 dage fra kendelsen anmode voldgiftsretten om at fastsætte et suspensionsniveau for forpligtelser i henhold til denne aftale, der ikke overstiger det niveau, der svarer til den annullation eller forringelse, der er forårsaget af anvendelsen af de afhjælpende foranstaltninger, hvis den finder, at der er betydelig uoverensstemmelse mellem de afhjælpende foranstaltninger og denne artikels stk. 1 og 2. I anmodningen foreslås et suspensionsniveau i overensstemmelse med denne artikels stk. 1 eller 2 og relevante principper i artikel 761. Den indklagede part kan tidligst 15 dage efter en sådan kendelse anvende suspensionsniveauet i henhold til denne aftale i overensstemmelse med det suspensionsniveau, som voldgiftsretten har fastsat.
 8. En part kan ikke påberåbe sig WTO-overenskomsten eller andre


text:
internationale aftaler for at forhindre den anden part i at suspendere forpligtelser i henhold til denne artikel.
 Artikel 507
 Dataudveksling
 Parterne udveksler de oplysninger, der er nødvendige for at støtte gennemførelsen af denne sektion under overholdelse af hver af parternes lovgivning.
 Artikel 508
 Specialudvalget om Fiskeri
 1. Specialudvalget om Fiskeri kan navnlig:
 a)
 tilvejebringe et forum for drøftelse og samarbejde vedrørende bæredygtig fiskeriforvaltning
 b)
 overveje at udvikle flerårige strategier for bevarelse og forvaltning som grundlag for fastsættelsen af TAC'er og andre forvaltningsforanstaltninger
 c)
 udvikle flerårige strategier for bevarelse og forvaltning af ikkekvoterede bestande, jf. artikel 500, stk. 2, litra b)
 d)
 overveje foranstaltninger til fiskeriforvaltning og -bevarelse, herunder hasteforanstaltninger og foranstaltninger til at sikre fiskeriets selektivitet
 e)
 overveje tilgange til indsamling af data til videnskabelige og fiskeriforvaltningsmæssige formål, udveksling af sådanne data (herunder oplysninger, der er relevante for overvågning, kontrol og håndhævelse af overholdelsen) og høring af videnskabelige organer vedrørende den bedste foreliggende videnskabelige rådgivning
 f)
 overveje foranstaltninger til at sikre efterlevelsen af gældende regler, herunder fælles kontrol-, overvågnings- og tilsynsprogrammer samt udveksling af data med henblik på at lette overvågningen af udnyttelsen af fiskerimuligheder samt kontrollen og håndhævelsen
 g)
 udarbejde retningslinjer for fastsættelse af de TAC'er, der er omhandlet i artikel 499, stk. 5
 h)
 forberede årlige konsultationer
 i)
 overveje spørgsmål vedrørende udpegning af landingshavne, herunder lettelse af parternes rettidige underretning om sådanne udpegelser og om eventuelle ændringer af disse udpegelser
 j)
 fastsætte tidsfrister for meddelelse af de foranstaltninger, der er omhandlet i artikel 496, stk. 3, meddelelsen af de lister over fartøjer, der er omhandlet i artikel 497, stk. 1, og den meddelelse, der er omhandlet i artikel 498, stk. 7
 k)
 tilvejebringe et forum for konsultationer i henhold til artikel 501, stk. 2, og artikel 506, stk. 4
 l)
 udarbejde retningslinjer til støtte for den praktiske anvendelse af artikel 500
 m)
 udvikle en mekanisme for frivillige overførsler af fiskerimuligheder i løbet af året mellem parterne, jf. artikel 498, stk. 8, og
 n)
 overveje anvendelsen og gennemførelsen af artikel 502 og 503.
 2. Specialudvalget om Fiskeri kan vedtage afgørelser, herunder ændringer og henstillinger:
 a)
 om registrering af spørgsmål, som parterne er nået til enighed om efter konsultationer i henhold til artikel 498
 b)
 i forbindelse med de forhold, der er omhandlet i denne artikels stk. 1, litra b), c), d), e), f), g), i), j), l), m) og n)
 c)
 om ændring af listen over allerede eksisterende internationale forpligtelser, der er omhandlet i artikel 496, stk. 2
 d)
 i forbindelse med andre aspekter af samarbejdet om bæredygtig fiskeriforvaltning i henhold til denne sektion, og
 e)
 om de nærmere bestemmelser for en gennemgang i henhold til artikel 510.
 3. Partnerskabsrådet har beføjelse til at ændre bilag 35, 36 og 37.
 Artikel 509
 Ophør
 1. Med forbehold af artikel 779 eller 521 kan hver part til enhver tid bringe denne sektion til ophør ved skriftlig meddelelse ad diplomatisk vej. I så fald ophører sektion et, to og tre og nærværende sektion med at være gældende den første dag i den


text:
niende måned efter meddelelsesdatoen.
 2. Hvis denne sektion ophører med at finde anvendelse i henhold til denne artikels stk. 1, artikel 779 eller artikel 521, gælder de forpligtelser, som parterne har indgået inden for rammerne af denne sektion for det år, der er i gang på det tidspunkt, hvor denne sektion ophører med at finde anvendelse, indtil årets udgang.
 3. Uanset denne artikels stk. 1 kan sektion to forblive gældende, hvis parterne er enige om at integrere de relevante dele af sektion et, afsnit XI.
 4. Uanset denne artikels stk. 1-3 og med forbehold af artikel 779 eller 521:
 a)
 forbliver artikel 502 og 503 og enhver anden bestemmelse i denne sektion, for så vidt som den vedrører ordningerne i disse artikler, gældende indtil:
 i)
 de bringes til ophør af en af parterne med tre års skriftligt varsel til den anden part, eller
 ii)
 hvis tidligere, den dato, hvor artikel 520, stk. 3-5, ophører med at være i kraft
 b)
 kan der med henblik på litra a), nr. i), gives meddelelse om ophør for Bailiwick of Guernsey, Bailiwick of Jersey eller Isle of Man og artikel 502 og 503 og enhver anden bestemmelse i denne sektion, for så vidt som den vedrører ordningerne i disse artikler, og de forbliver i kraft for disse områder, hvis der ikke er givet meddelelse om ophør, og
 c)
 med henblik på litra a), nr. ii), gælder det, at hvis artikel 520, stk. 3-5, ophører med at være gældende for Bailiwick of Guernsey, Bailiwick of Jersey eller Isle of Man (men ikke for alle), forbliver artikel 502 og 503 og enhver anden bestemmelse i denne sektion, for så vidt som den vedrører ordningerne i disse artikler, i kraft for disse områder, hvis artikel 520, stk. 3-5, fortsat er gældende.
 Artikel 510
 Revisionsklausul
 1. I Partnerskabsrådet gennemgår parterne i fællesskab gennemførelsen af denne sektion fire år efter udløbet af den tilpasningsperiode, der er omhandlet i artikel 1 i bilag 38, med henblik på at overveje, om ordninger, herunder vedrørende adgang til farvande, kan kodificeres og styrkes yderligere.
 2. En sådan gennemgang kan gentages med efterfølgende intervaller på fire år efter afslutningen af den første gennemgang.
 3. Parterne træffer på forhånd afgørelse om de nærmere bestemmelser for gennemgangen i Specialudvalget om Fiskeri.
 4. Gennemgangen skal navnlig gøre det muligt at evaluere følgende i forhold til de foregående år:
 a)
 bestemmelserne for adgang til den anden parts farvande i henhold til artikel 500
 b)
 andelene af TAC'er, der er fastsat i bilag 35, 36 og 37
 c)
 antallet og omfanget af overførsler som led i årlige konsultationer i henhold til artikel 498, stk. 4, og eventuelle overførsler i henhold til artikel 498, stk. 8
 d)
 udsvingene i de årlige TAC'er
 e)
 begge parters overholdelse af bestemmelserne i denne sektion og begge parters fartøjers overholdelse af de regler, der gælder for disse fartøjer, når de befinder sig i den anden parts farvande
 f)
 arten og omfanget af samarbejdet i henhold til denne sektion og
 g)
 alle andre elementer, som


text:
parterne på forhånd beslutter gennem Specialudvalget om Fiskeri.
 Artikel 511
 Forhold til andre aftaler
 1. Medmindre andet fremgår af stk. 2, berører denne sektion ikke andre eksisterende aftaler vedrørende fiskeri med fartøjer, der fører den ene parts flag, inden for den anden parts jurisdiktionsområde.
 2. Denne sektion træder i stedet for og erstatter eventuelle eksisterende aftaler eller ordninger vedrørende EU-fiskerfartøjers fiskeri i territorialfarvandet omkring Bailiwick of Guernsey, Bailiwick of Jersey eller Isle of Man og fiskeri med Det Forenede Kongeriges fiskerfartøjer, der er registreret i Bailiwick of Guernsey, Bailiwick of Jersey eller Isle of Man i det territorialfarvand, der grænser op til en medlemsstat. Hvis Partnerskabsrådet imidlertid i overensstemmelse med artikel 502 beslutter, at denne aftale skal ophøre med at finde anvendelse på Bailiwick of Guernsey, Bailiwick of Jersey eller Isle of Man, må de relevante aftaler eller ordninger ikke afløses og erstattes for så vidt angår de områder, som afgørelsen vedrører.
 SEKTION SEKS
 ANDRE BESTEMMELSER
 Artikel 512
 Definitioner
 Medmindre andet er fastsat, forstås i anden del, i protokollen om gensidig administrativ bistand i toldspørgsmål og i protokollen om administrativt samarbejde og bekæmpelse af svig vedrørende merværdiafgift og om gensidig bistand ved inddrivelse af fordringer i forbindelse med skatter og afgifter ved:
 a)
 "toldmyndighed":
 i)
 for så vidt angår Unionen de tjenestegrene i Europa-Kommissionen, der er ansvarlige for toldspørgsmål, eller i givet fald toldadministrationerne og alle andre myndigheder, der i EU-medlemsstaterne er bemyndiget til at anvende og håndhæve toldlovgivningen, og
 ii)
 for så vidt angår Det Forenede Kongerige Her Majesty's Revenue and Customs og enhver anden myndighed med ansvar for toldspørgsmål
 b)
 "told": enhver form for told eller afgift, der pålægges en vare eller i forbindelse med import af en vare, undtagen:
 i)
 afgifter, der svarer til en intern skat, der pålægges i overensstemmelse med 19
 ii)
 antidumping-, særlig beskyttelses-, udlignings- eller beskyttelsestold anvendt i overensstemmelse med GATT 1994, antidumpingaftalen, aftalen om landbrug, aftalen om subsidier og udligningsforanstaltninger eller aftalen om beskyttelsesforanstaltninger, alt efter hvad der er relevant, eller
 iii)
 et gebyr eller en anden afgift, der pålægges ved eller i forbindelse med import, der beløbsmæssigt er begrænset til de anslåede omkostninger for de ydede tjenester
 c)
 "CPC": den centrale produktnomenklatur (Statistical Papers Series M nr. 77, Institut for Internationale Økonomiske og Sociale Anliggender, De Forenede Nationers statistiske kontor, New York, 1991)
 d)
 "eksisterende": i kraft på datoen for denne aftales ikrafttræden
 e)
 "varer fra en part": indenlandske produkter i den i GATT 1994 anvendte betydning, herunder varer med oprindelse i denne part
 f)
 "det harmoniserede system" eller "HS": det harmoniserede varebeskrivelses- og varenomenklatursystem, herunder alle bemærkninger og ændringer hertil, udviklet af Verdenstoldorganisationen
 g)
 "position": de første fire cifre i tariferingsnummeret i det harmoniserede system
 h)
 "juridisk person": enhver juridisk enhed, der lovligt er oprettet eller på anden måde organiseret i henhold til relevant lovgivning, uanset om formålet er at skabe fortjeneste eller ej, og uanset om den er privat eller offentligt ejet, herunder enhver koncern, enhver trust, ethvert partnerskab, ethvert joint venture, enhver enkeltmandsvirksomhed eller enhver sammenslutning
 i)
 "foranstaltning":


text:
enhver foranstaltning truffet af en part, det være sig i form af en lov, forskrift, regel, procedure, beslutning, administrativ handling, krav eller praksis mv. (71)
 j)
 "en parts foranstaltninger": alle foranstaltninger indført eller opretholdt af:
 i)
 centrale, regionale eller lokale myndigheder og
 ii)
 ikkestatslige organer under udøvelse af beføjelser, som er delegeret af centrale, regionale eller lokale myndigheder
 "en parts foranstaltninger": foranstaltninger indført og opretholdt af enheder, som er anført i afsnit i) og ii), ved direkte eller indirekte at instruere, styre eller kontrollere andre enheders adfærd i forbindelse med disse foranstaltninger
 k)
 "fysisk person fra en part" (72):
 i)
 for Den Europæiske Unions vedkommende en statsborger i en medlemsstat i henhold til dens lovgivning (73) og
 ii)
 for Det Forenede Kongeriges vedkommende en britisk statsborger
 l)
 "person": en fysisk eller en juridisk person
 m)
 "sundheds- eller plantesundhedsforanstaltning": enhver foranstaltning som omhandlet i punkt 1 i bilag A til SPS-aftalen
 n)
 "tredjeland": et land eller territorium uden for denne aftales territoriale anvendelsesområde og
 o)
 "WTO": Verdenshandelsorganisationen.
 Artikel 513
 WTO-overenskomster
 I denne aftale benævnes WTO-aftalerne som følger:
 a)
 "landbrugsaftale": den aftale om landbrug, der er indeholdt i bilag 1A til WTO-overenskomsten
 b)
 "antidumpingaftale": den aftale om anvendelse af artikel VI i den almindelige overenskomst om told og udenrigshandel 1994
 c)
 "GATS": den almindelige overenskomst om handel med tjenesteydelser, der er indeholdt i bilag 1B til WTO-overenskomsten
 d)
 "GATT 1994": den almindelige overenskomst om told og udenrigshandel 1994, der er indeholdt i bilag 1A til WTO-overenskomsten
 e)
 "GPA-aftalen": aftalen om offentlige udbud i bilag 4 til WTO-overenskomsten (74)
 f)
 "aftalen om beskyttelsesforanstaltninger": den aftale om beskyttelsesforanstaltninger, der er indeholdt i bilag 1A til WTO-overenskomsten
 g)
 "SCM-aftalen": den aftale om subsidier og udligningsforanstaltninger, der er indeholdt i bilag 1A til WTO-overenskomsten
 h)
 "SPS-aftalen": den aftale om anvendelse af sundheds- og plantesundhedsforanstaltninger, der er indeholdt i bilag 1A til WTO-overenskomsten
 i)
 "TBT-aftalen": den aftale om tekniske handelshindringer, der er indeholdt i bilag 1A til WTO-overenskomsten
 j)
 "TRIPS-aftalen": den aftale om handelsrelaterede intellektuelle ejendomsrettigheder, der er indeholdt i bilag 1C til WTO-overenskomsten, og
 k)
 "WTO-overenskomsten": Marrakeshoverenskomsten om oprettelse af Verdenshandelsorganisationen (WTO), udfærdiget den 15. april 1994 i Marrakesh.
 Artikel 514
 Oprettelse af et frihandelsområde
 Parterne opretter herved et frihandelsområde i overensstemmelse med artikel XXIV i GATT 1994 og artikel V i GATS.
 Artikel 515
 Forholdet til WTO-overenskomsten
 Parterne bekræfter deres rettigheder og forpligtelser over for hinanden i henhold til WTO-overenskomsten og andre aftaler, som de er part i.
 Intet i denne aftale må fortolkes således, at en af parterne skal handle på en måde, der er uforenelig med dens forpligtelser i henhold til WTO-overenskomsten.
 Artikel 516
 Retspraksis fra WTO
 I fortolkningen og anvendelsen af bestemmelserne i denne del skal der tages hensyn til relevante fortolkninger i rapporter fra WTO-paneler og appelorganet vedtaget af WTO's tvistbilæggelsesorgan samt voldgiftskendelser, jf. tvistbilæggelsesforståelsen.
 Artikel 517
 Opfyldelse af forpligtelser
 Hver part vedtager alle generelle eller specifikke foranstaltninger, der er nødvendige for at opfylde dennes forpligtelser i henhold til denne del, herunder foranstaltninger, der er nødvendige for at sikre, at de


text:
overholdes af centrale, regionale eller lokale myndigheder samt ikkestatslige organer under udøvelsen af de beføjelser, der er delegeret til dem.
 Artikel 518
 Henvisninger til love og andre aftaler
 1. Hvor der i denne del henvises til en parts love og forskrifter, omfatter disse love og forskrifter ændringer heraf, medmindre andet er fastsat.
 2. Hvor der henvises til internationale aftaler, eller disse er helt eller delvist indarbejdet i denne del, forstås der ved disse aftaler ligeledes ændringer heraf eller deres efterfølgeraftaler, som træder i kraft for begge parter på eller efter datoen for undertegnelsen af denne aftale, medmindre andet er fastsat. Hvis der opstår spørgsmål vedrørende gennemførelsen eller anvendelsen af bestemmelserne i denne del som følge af sådanne ændringer eller efterfølgeraftaler, kan parterne efter anmodning fra en af parterne rådføre sig med hinanden med henblik på om nødvendigt at finde en gensidigt tilfredsstillende løsning på dette spørgsmål.
 Artikel 519
 Partnerskabsrådets opgaver i anden del
 Partnerskabsrådet kan:
 a)
 vedtage afgørelser om ændring af:
 i)
 anden del, sektion et, afsnit I, kapitel 2, og bilagene hertil i overensstemmelse med artikel 68
 ii)
 ordningerne i bilag 16 og 17 i overensstemmelse med artikel 96, stk. 8
 iii)
 tillæg 15-A og 15-B i overensstemmelse med bilag 15, artikel 2, stk. 3
 iv)
 tillæg 15-C i overensstemmelse med bilag 15, artikel 3, stk. 3
 v)
 tillæg 14-A, 14-B, 14-C og 14-D i overensstemmelse med bilag 14, artikel 1
 vi)
 tillæg 12-A, 12-B og 12-C i overensstemmelse med bilag 12, artikel 11
 vii)
 bilaget om autoriserede økonomiske operatører, protokollen om gensidig administrativ bistand i toldspørgsmål, protokollen om bekæmpelse af svig vedrørende merværdiafgift og gensidig bistand ved inddrivelse af fordringer i forbindelse med skatter og afgifter og listen over varer i artikel 117, stk. 2, i overensstemmelse med artikel 122
 viii)
 den relevante underafdeling i bilag 25, afdeling B, i overensstemmelse med artikel 293
 ix)
 bilag 26, 27 og 28 i overensstemmelse med artikel 329
 x)
 artikel 364, stk. 4, i overensstemmelse med nævnte stykke, artikel 365, stk. 2, tredje punktum, i overensstemmelse med nævnte stykkes fjerde punktum, artikel 365, stk. 3, i overensstemmelse med nævnte stykke, artikel 367 i overensstemmelse med nævnte artikels stk. 1 og artikel 373 i overensstemmelse med nævnte artikels stk. 7
 xi)
 artikel 502 og 503 og enhver anden bestemmelse i sektion fem i overensstemmelse med artikel 502, stk. 4
 xii)
 bilag 35, 36 og 37 i overensstemmelse med artikel 508, stk. 3
 xiii)
 andre bestemmelser, protokoller, tillæg eller bilag, for hvilke muligheden af en sådan afgørelse udtrykkeligt er omhandlet i denne del
 b)
 vedtage afgørelser om fortolkning af bestemmelserne i denne del.
 Artikel 520
 Geografisk anvendelse
 1. Bestemmelserne i denne aftale om toldbehandling af varer, herunder oprindelsesregler og midlertidig suspension af denne behandling, finder også anvendelse på de af Unionens toldområder, der er fastlagt i artikel 4 i Europa-Parlamentets og Rådets forordning (EU) nr. 952/2013 (75), som ikke er omfattet af artikel 774, stk. 1, litra a).
 2. Uden at det berører artikel 774, stk. 2, 3 og 4, finder parternes rettigheder


text:
og forpligtelser i henhold til denne del også anvendelse på alle områder ud over hver parts territorialfarvand, herunder havbunden og undergrunden, over hvilken den pågældende part udøver sine suveræne rettigheder eller jurisdiktion i henhold til folkeretten, herunder De Forenede Nationers havretskonvention, og dens love og forskrifter, som er i overensstemmelse med folkeretten (76).
 3. Med forbehold af undtagelserne i denne artikels stk. 4 finder sektion et, afsnit I, kapitel 1, 2 og 5, samt protokollerne og bilagene til disse kapitler for så vidt angår Det Forenede Kongerige også anvendelse på de områder, der er omhandlet i artikel 774, stk. 2. Med henblik herpå anses de områder, der er omhandlet i artikel 774, stk. 2, for at være en del af Det Forenede Kongeriges toldområde. Toldmyndighederne i de områder, der henvises til i artikel 774, stk. 2, er ansvarlige for anvendelsen og gennemførelsen af disse kapitler og protokollerne og bilagene til disse kapitler på deres respektive områder. Henvisninger til "toldmyndighed" i disse bestemmelser skal forstås tilsvarende. Anmodninger og meddelelser, der fremsættes i henhold til disse kapitler og protokollerne og bilagene til disse kapitler, forvaltes dog af Det Forenede Kongeriges toldmyndighed.
 4. Artikel 110, bilag 18 og protokollen om administrativt samarbejde og bekæmpelse af svig vedrørende merværdiafgift og om gensidig bistand ved inddrivelse af fordringer i forbindelse med skatter og afgifter finder ikke anvendelse på Bailiwick of Jersey eller Bailiwick of Guernsey.
 5. Sektion et, afsnit I, kapitel 3 og 4, og bilagene til disse kapitler finder for så vidt angår Det Forenede Kongerige også anvendelse på de områder, der er omhandlet i artikel 774, stk. 2. Myndighederne i de områder, der henvises til i artikel 774, stk. 2, er ansvarlige for anvendelsen og gennemførelsen af disse kapitler og bilagene til disse kapitler på deres respektive områder, og relevante henvisninger skal forstås tilsvarende. Anmodninger og meddelelser, der fremsættes i henhold til disse kapitler og bilagene til disse kapitler, forvaltes dog af Det Forenede Kongeriges myndigheder.
 6. Uden at det berører artikel 779 og artikel 521, og medmindre andet aftales mellem parterne, forbliver denne artikels stk. 3-5 i kraft indtil:
 a)
 udløbet af en periode på tre år efter skriftligt varsel til den anden part eller
 b)
 den dato, hvor artikel 502 og 503 og enhver anden bestemmelse i sektion fem, for så vidt som den vedrører ordningerne i disse artikler, ophører med at være i kraft.
 7. Med henblik på stk. 6, litra a), kan der gives meddelelse om ophør for en eller flere af Bailiwick of Guernsey, Bailiwick of Jersey eller Isle of Man, og denne artikels stk. 3-5 gælder fortsat for de områder, for hvilke der ikke er givet opsigelsesvarsel.
 8. Med henblik på stk. 6, litra b), gælder det, at hvis artikel 502 og 503 og enhver anden bestemmelse i sektion fem, for så vidt som den vedrører de ordninger, der er fastsat i disse artikler, ophører med at være i kraft for Bailiwick of Guernsey, Bailiwick of Jersey eller Isle of Man (men ikke for alle), forbliver denne


text:
artikels stk. 3-5 i kraft for de områder, for hvilke artikel 502 og 503 og enhver anden bestemmelse i sektion fem, for så vidt som den vedrører de ordninger, der er fastsat i disse artikler, fortsat er gældende.
 Artikel 521
 Anden dels ophør
 Med forbehold af artikel 779 kan hver part til enhver tid bringe denne del til ophør ved skriftlig meddelelse ad diplomatisk vej. I så tilfælde ophører denne del med at være i kraft på den første dag i den niende måned efter datoen for meddelelse heraf. Sektion fire og protokollen om koordinering af de sociale sikringsordninger ophæves ikke i henhold til denne artikel.
 TREDJE DEL
 SAMARBEJDE OM RETSHÅNDHÆVELSE OG RETLIGT SAMARBEJDE I STRAFFESAGER
 AFSNIT I
 ALMINDELIGE BESTEMMELSER
 Artikel 522
 Formål
 1. Formålet med denne del er at sikre retshåndhævelse og retligt samarbejde mellem medlemsstaterne og Unionens institutioner, organer, kontorer og agenturer på den ene side og Det Forenede Kongerige på den anden side i forbindelse med forebyggelse, efterforskning, afdækning og retsforfølgning af strafbare handlinger og forebyggelse og bekæmpelse af hvidvaskning af penge og finansiering af terrorisme.
 2. Denne del finder kun anvendelse på retshåndhævelse og retligt samarbejde i straffesager, der udelukkende finder sted mellem Det Forenede Kongerige på den ene side og Unionen og medlemsstaterne på den anden side. Den finder ikke anvendelse på situationer, der opstår mellem medlemsstaterne eller mellem medlemsstaterne og Unionens institutioner, organer, kontorer og agenturer, og den finder heller ikke anvendelse på aktiviteter, der udføres af myndigheder med ansvar for at beskytte den nationale sikkerhed, når de handler på dette område.
 Artikel 523
 Definitioner
 I denne del forstås ved:
 a)
 "tredjeland": et land, der hverken er en medlemsstat eller Det Forenede Kongerige
 b)
 "særlige kategorier af personoplysninger": behandling af personoplysninger om race eller etnisk oprindelse, politisk, religiøs eller filosofisk overbevisning eller fagforeningsmæssigt tilhørsforhold, genetiske data, biometriske data, der behandles med det formål entydigt at identificere en fysisk person, helbredsoplysninger eller oplysninger om en fysisk persons seksuelle forhold eller seksuelle orientering
 c)
 "genetiske data": alle personoplysninger vedrørende en fysisk persons genetiske karakteristika, der er blevet arvet eller erhvervet, som giver entydig information om personens fysiologi eller helbred, og som navnlig foreligger efter en analyse af en biologisk prøve fra den pågældende fysiske person
 d)
 "biometriske data": personoplysninger, der som følge af specifik teknisk behandling vedrørende en fysisk persons fysiske, fysiologiske eller adfærdsmæssige karakteristika muliggør eller bekræfter en entydig identifikation af vedkommende, f.eks. ansigtsbillede eller fingeraftryksoplysninger
 e)
 "behandling": enhver aktivitet eller række af aktiviteter – med eller uden brug af automatisk behandling – som personoplysninger eller en samling af personoplysninger gøres til genstand for, f.eks. indsamling, registrering, organisering, systematisering, opbevaring, tilpasning eller ændring, genfinding, søgning, brug, videregivelse ved transmission, formidling eller enhver anden form for overladelse, sammenstilling eller samkøring, begrænsning, sletning eller tilintetgørelse
 f)
 "brud på persondatasikkerheden": et brud på sikkerheden, der fører til hændelig eller ulovlig tilintetgørelse, tab, ændring, uautoriseret videregivelse af eller adgang til personoplysninger, der er transmitteret, opbevaret eller på anden måde behandlet
 g)
 "register": enhver struktureret samling af personoplysninger, der er


text:
tilgængelig efter bestemte kriterier, hvad enten denne samling er placeret centralt eller decentralt eller er fordelt på funktionsbestemt eller geografisk grundlag
 h)
 "Specialudvalg vedrørende retshåndhævelse og retligt samarbejde": det udvalg, der er nedsat ved artikel 8.
 Artikel 524
 Beskyttelse af menneskerettigheder og grundlæggende frihedsrettigheder
 1. Det samarbejde, der er omhandlet i denne del, er baseret på parternes og medlemsstaternes mangeårige respekt for demokrati, retsstatsprincippet og beskyttelsen af individets grundlæggende rettigheder og frihedsrettigheder, herunder som fastsat i verdenserklæringen om menneskerettigheder og i den europæiske menneskerettighedskonvention, og på betydningen af at gennemføre rettighederne og frihedsrettighederne i konventionen på nationalt plan.
 2. Intet i denne del ændrer forpligtelsen til at respektere de grundlæggende rettigheder og retsprincipper som afspejlet i navnlig den europæiske menneskerettighedskonvention og, for så vidt angår Unionen og dens medlemsstater, i Den Europæiske Unions charter om grundlæggende rettigheder.
 Artikel 525
 Beskyttelse af personoplysninger
 1. Det samarbejde, der er omhandlet i denne del, er baseret på parternes mangeårige forpligtelse til at sikre et højt beskyttelsesniveau for personoplysninger.
 2. For at afspejle dette høje beskyttelsesniveau sikrer parterne, at personoplysninger, der behandles i henhold til denne del, er omfattet af effektive garantier i parternes respektive databeskyttelsesordninger, herunder at:
 a)
 personoplysninger behandles lovligt og retfærdigt i overensstemmelse med principperne om dataminimering, formålsbegrænsning, nøjagtighed og opbevaringsbegrænsning
 b)
 behandling af særlige kategorier af personoplysninger kun er tilladt, i det omfang det er nødvendigt og med forbehold af de fornødne garantier, der er tilpasset de specifikke risici ved behandlingen
 c)
 der sikres et sikkerhedsniveau, der er passende i forhold til risikoen ved behandlingen, ved hjælp af relevante tekniske og organisatoriske foranstaltninger, navnlig med hensyn til behandling af særlige kategorier af personoplysninger
 d)
 de registrerede indrømmes en ret til indsigt, berigtigelse og sletning, der kan håndhæves, med forbehold af eventuelle lovfæstede begrænsninger, der udgør nødvendige og forholdsmæssige foranstaltninger i et demokratisk samfund for at beskytte vigtige mål af almen interesse
 e)
 i tilfælde af et brud på datasikkerheden, der udgør en risiko for fysiske personers rettigheder og frihedsrettigheder, underrettes den kompetente tilsynsmyndighed uden unødig forsinkelse om bruddet hvis bruddet sandsynligvis vil medføre en høj risiko for fysiske personers rettigheder og frihedsrettigheder, underrettes de registrerede også med forbehold af eventuelle lovfæstede begrænsninger, der udgør nødvendige og forholdsmæssige foranstaltninger i et demokratisk samfund for at beskytte vigtige mål af samfundsmæssig interesse
 f)
 videreoverførsel til et tredjeland er kun tilladt, under forudsætning af at de betingelser og garantier, der er nødvendige for overførslen, sikrer, at beskyttelsesniveauet ikke undermineres
 g)
 tilsynet med overholdelsen af databeskyttelsesgarantier og håndhævelsen af databeskyttelsesgarantier varetages af uafhængige myndigheder, og
 h)
 registrerede får ret til effektiv administrativ og retslig prøvelse, der kan håndhæves, hvis databeskyttelsesgarantierne er blevet overtrådt.
 3. Det Forenede Kongerige på den ene side og Unionen, også på vegne er dens medlemsstater, på den anden side underretter Specialudvalget om Retshåndhævelse og Retligt Samarbejde om de tilsynsmyndigheder, der er ansvarlige for at føre tilsyn med gennemførelsen og overholdelsen af de databeskyttelsesregler, der gælder for samarbejde i henhold til denne del. Tilsynsmyndighederne samarbejder om at sikre, at denne del


text:
overholdes.
 4. Bestemmelserne om beskyttelse af personoplysninger i denne del anvendes på behandling af personoplysninger, der helt eller delvist foretages ved hjælp af automatisk behandling, samt på ikkeautomatisk behandling af personoplysninger, der er eller vil blive indeholdt i et register.
 5. Denne artikel berører ikke anvendelsen af eventuelle specifikke bestemmelser i denne del vedrørende behandling af personoplysninger.
 Artikel 526
 Samarbejdets omfang, hvis en medlemsstat ikke længere deltager i tilsvarende foranstaltninger i henhold til EU-retten
 1. Denne artikel finder anvendelse, hvis en medlemsstat ophører med at deltage i eller være omfattet af rettigheder i henhold til EU-rettens bestemmelser om retshåndhævelse og retligt samarbejde i straffesager svarende til enhver af de relevante bestemmelser i denne del.
 2. Det Forenede Kongerige kan skriftligt meddele Unionen, at det agter at ophøre med at anvende de relevante bestemmelser i denne del i forhold til den pågældende medlemsstat.
 3. En meddelelse, der gives i henhold til stk. 2, får virkning på den dato, der er angivet heri, og som ikke må ligge før den dato, hvor medlemsstaten ophører med at deltage i eller være omfattet af rettigheder i henhold til de i stk. 1 omhandlede EU-retlige bestemmelser.
 4. Hvis Det Forenede Kongerige i henhold til denne artikel giver meddelelse om, at det har til hensigt at ophøre med at anvende de relevante bestemmelser i denne del, mødes Specialudvalget om Retshåndhævelse og Retligt Samarbejde for at afgøre, hvilke foranstaltninger der er nødvendige for at sikre, at ethvert samarbejde, som er indledt i henhold til denne del, og som berøres af ophøret, afsluttes på passende vis. For så vidt angår alle personoplysninger, der indhentes gennem samarbejde i henhold til de relevante bestemmelser i denne del, inden de ophører med at anvendes, sikrer parterne under alle omstændigheder, at det beskyttelsesniveau, som personoplysningerne blev videregivet under, opretholdes, efter at ophøret får virkning.
 5. Unionen underretter skriftligt Det Forenede Kongerige via de diplomatiske kanaler om, hvornår medlemsstaten igen kan deltage i eller være omfattet af rettigheder i henhold til de pågældende EU-retlige bestemmelser. Anvendelsen af de relevante bestemmelser i denne del genindføres på denne dato eller, hvis senere, på den første dag i måneden efter den dag, hvor meddelelsen blev givet.
 6. For at lette anvendelsen af denne artikel underretter Unionen Det Forenede Kongerige, når en medlemsstat ophører med at deltage i eller være omfattet af rettigheder i henhold til EU-rettens bestemmelser om retshåndhævelse og retligt samarbejde i straffesager svarende til de relevante bestemmelser i denne del.
 AFSNIT II
 UDVEKSLING AF DNA, FINGERAFTRYK OG OPLYSNINGER FRA KØRETØJSREGISTRE
 Artikel 527
 Formål
 Formålet med dette afsnit er at etablere gensidigt samarbejde mellem de kompetente retshåndhævende myndigheder i Det Forenede Kongerige på den ene side og medlemsstaterne på den anden side om elektronisk overførsel af DNA-profiler, fingeraftryksoplysninger og visse oplysninger fra køretøjsregistre.
 Artikel 528
 Definitioner
 I dette afsnit forstås ved:
 a)
 "kompetent retshåndhævende myndighed": en national politimyndighed, toldmyndighed eller anden myndighed, der i henhold til national lovgivning har beføjelse til at afsløre, forebygge og efterforske lovovertrædelser og kriminelle aktiviteter, udøve myndighed og foretage tvangsindgreb


text:
i forbindelse med sådanne aktiviteter agenturer, organer eller andre enheder, der specifikt tager sig af nationale sikkerhedsspørgsmål, er ikke kompetente retshåndhævende myndigheder i dette afsnit
 b)
 "søgning" og "sammenligning", jf. artikel 530, 531, 534 og 539: de procedurer, hvorved det fastslås, om der er overensstemmelse mellem henholdsvis DNA- eller fingeraftryksoplysninger, som er blevet formidlet af en enkelt stat, og DNA- eller fingeraftryksoplysninger, der er lagret i databaser i en, flere eller alle andre stater
 c)
 "automatisk søgning" som omhandlet i artikel 537: en onlineadgangsprocedure til søgning i databaser i en, flere eller alle de andre stater
 d)
 "ikkekodende del af DNA": kromosomområder, der ikke indeholder noget genetisk udtryk, dvs. at der ikke foreligger nogen oplysninger om, at de kan give information om en organismes funktionelle egenskaber
 e)
 "DNA-profil": en bogstavkode eller numerisk kode, som repræsenterer en række identifikationskendetegn ved den ikkekodende del af en analyseret menneskelig DNA-prøve, dvs. den særlige molekylestruktur på de forskellige DNA-loci
 f)
 "DNA-referencedata": DNA-profil og referencenummer DNA-referencedata omfatter alene omfatter DNA-profiler, som er fastlagt på grundlag af den ikkekodende del af DNA og et referencenummer. DNA-oplysninger må ikke indeholde oplysninger, som den registrerede kan identificeres direkte fra. DNA-referencedata, der ikke er tildelt nogen fysisk person (uidentificerede DNA-profiler) skal kunne genkendes som sådanne
 g)
 "reference-DNA-profil": en identificeret persons DNA-profil
 h)
 "uidentificeret DNA-profil": en DNA-profil opnået fra spor, der er udtaget under efterforskningen af strafbare handlinger, og som stammer fra en endnu ikke identificeret person
 i)
 "note": en medlemsstats angivelse på en DNA-profil i dens nationale database af, at denne DNA-profil allerede har været genstand for overensstemmelse i forbindelse med en anden medlemsstats søgning eller sammenligning
 j)
 "fingeraftryksoplysninger": fingeraftryksbilleder, latente fingeraftryksbilleder, håndfladeaftryk, latente håndfladeaftryk og skabeloner af sådanne billeder (kodede minutiae), når de lagres og behandles i en automatisk database
 k)
 "fingeraftryksreferenceoplysninger": fingeraftryksoplysninger og referencenumre fingeraftryksreferenceoplysninger må ikke indeholde oplysninger, som den registrerede kan identificeres direkte ud fra; fingeraftryksreferenceoplysninger, der ikke kan henføres til en fysisk person (uidentificerede fingeraftryksoplysninger), skal kunne genkendes som sådanne
 l)
 "oplysninger fra køretøjsregistre": de data, der er anført i kapitel 3 i bilag 39
 m)
 "individuel sag", jf. artikel 530, stk. 1, andet punktum, artikel 534, stk. 1, andet punktum, og artikel 537, stk. 1: en enkelt efterforskning eller sag vedrørende retsforfølgning. Hvis en sådan fil indeholder mere end én DNA-profil, eller ét sæt fingeraftryksoplysninger eller ét sæt oplysninger fra køretøjsregistre, kan disse fremsendes samlet som én søgningsanmodning
 n)
 "laboratorieaktivitet": enhver foranstaltning, der træffes i et laboratorium i forbindelse med lokalisering og genopretning af spor på genstande, samt udvikling, analyse og fortolkning af kriminalteknisk bevismateriale vedrørende DNA-profiler og fingeraftryksoplysninger med henblik på at afgive ekspertudtalelser eller udveksle kriminalteknisk bevismateriale
 o)
 "resultater af laboratorieaktiviteter": analytisk output og fortolkning i direkte forbindelse hermed
 p)
 "leverandør af kriminaltekniske ydelser": en offentlig eller privat organisation, der udfører laboratorieaktiviteter efter anmodning fra kompetente retshåndhævende eller judicielle myndigheder
 q)
 "nationalt akkrediteringsorgan": det eneste organ i en stat med statslig bemyndigelse til at foretage akkreditering.
 Artikel 529
 Etablering af nationale DNA-analysedatabaser
 1. Staterne åbner og fører nationale DNA-analysedatabaser med henblik


text:
på efterforskning af strafbare handlinger.
 2. Med henblik på anvendelsen af dette afsnit sikrer staterne, at der er DNA-referenceoplysninger til rådighed fra deres nationale DNA-analysedatabaser som omhandlet i stk. 1.
 3. Staterne afgiver erklæring om de nationale DNA-analysedatabaser, som er omfattet af artikel 529 til 532 og af artikel 535, 536 og 539 og betingelserne for automatisk søgning som omhandlet i artikel 530, stk. 1.
 Artikel 530
 Automatisk søgning i DNA-profiler
 1. Med henblik på efterforskning af strafbare handlinger giver staterne tilladelse til, at andre staters nationale kontaktpunkter, jf. artikel 535, har adgang til DNA-referenceoplysningerne i deres DNA-analysedatabaser med ret til at foretage automatisk søgning ved at sammenligne DNA-profiler. Søgninger kan kun foretages i individuelle sager og i overensstemmelse med den anmodende stats nationale lovgivning.
 2. Hvis en automatisk søgning viser, at en DNA-profil svarer til DNA-profiler, der er registreret i den anmodede stats database, sender den anmodede stat automatisk den anmodende stats kontaktpunkt de DNA-referenceoplysninger, der er fundet overensstemmelse med. Hvis der ikke kan konstateres noget match, meddeles dette.
 Artikel 531
 Automatisk sammenligning af DNA-profiler
 1. Med henblik på efterforskning af strafbare handlinger sammenligner staterne via deres nationale kontaktpunkter DNA-profilerne i deres uidentificerede DNA-profiler med alle DNA-profiler i referencedataene i de andre nationale DNA-analysedatabaser i overensstemmelse med gensidigt accepterede praktiske ordninger mellem de pågældende stater. DNA-profiler skal leveres og sammenlignes i automatisk form. Uidentificerede DNA-profiler skal kun leveres til sammenligning, hvis dette er fastsat i den anmodende stats nationale lovgivning.
 2. Hvis en stat som følge af den i stk. 1 omhandlede sammenligning finder, at eventuelle DNA-profiler, der er leveret af en anden stat, svarer til en eller flere af de DNA-profiler, der er indeholdt i dens DNA-analysedatabaser, leverer den til den anden stats nationale kontaktpunkt de DNA-referenceoplysninger, der er fundet overensstemmelse med.
 Artikel 532
 Udtagelse af cellemateriale og udlevering af DNA-profiler
 Hvis der under igangværende efterforskninger eller straffesager ikke findes en DNA-profil for et bestemt individ, der befinder sig på en anmodet stats territorium, yder den anmodede stat juridisk bistand ved at udtage og undersøge cellemateriale fra det pågældende individ og ved at levere den opnåede DNA-profil til den anmodende stat, hvis:
 a)
 den anmodende stat angiver formålet med at anmode om det
 b)
 den anmodende stat i overensstemmelse med sin lovgivning fremlægger en undersøgelseskendelse eller en erklæring fra den kompetente myndighed, der viser, at kravene til udtagelse og undersøgelse af cellemateriale ville blive opfyldt, hvis det pågældende individ var til stede på den anmodende stats område, og
 c)
 betingelserne for udtagelse og undersøgelse af cellemateriale og levering af den opnåede DNA-profil er opfyldt i henhold til den anmodede medlemsstats lovgivning.
 Artikel 533
 Fingeraftryksoplysninger
 Med henblik på gennemførelsen af dette afsnit sikrer staterne adgang til fingeraftryksreferenceoplysninger i de nationale automatiske fingeraftryksidentifikationssystemer, der er oprettet med henblik på forebyggelse og efterforskning af strafbare handlinger.
 Artikel 534
 Automatisk søgning i fingeraftryksoplysninger
 1. Med henblik på forebyggelse og efterforskning af strafbare handlinger giver staterne tilladelse til, at andre staters nationale kontaktpunkter, jf. artikel 535, får adgang til referencedata i de elektroniske


text:
fingeraftryksidentifikationssystemer, som de har oprettet med henblik herpå, med beføjelse til at foretage automatisk søgning heri ved sammenligning af fingeraftryksoplysninger. Søgninger kan kun foretages i individuelle sager og i overensstemmelse med den anmodende stats nationale lovgivning.
 2. Bekræftelsen af en sammenligning af fingeraftryksoplysninger med referencedata, der opbevares af den anmodede stat, udføres af det nationale kontaktpunkt i den anmodende stat ved hjælp af automatisk levering af de referencedata, der er nødvendige for en klar overensstemmelse.
 Artikel 535
 Nationale kontaktpunkter
 1. Med henblik på levering af de data, der er omhandlet i artikel 530, 531 og 534 udpeger staterne nationale kontaktpunkter.
 2. For så vidt angår staterne betragtes nationale kontaktpunkter, der er udpeget med henblik på en tilsvarende udveksling af oplysninger inden for Unionen, som nationale kontaktpunkter i dette afsnit.
 3. De nationale kontaktpunkters beføjelser er underlagt gældende national ret.
 Artikel 536
 Levering af yderligere personoplysninger og andre oplysninger
 Hvis den procedure, der er omhandlet i artikel 530, 531 og 534 viser overensstemmelse mellem DNA-profiler eller fingeraftryksoplysninger, er levering af yderligere tilgængelige personoplysninger og andre oplysninger vedrørende referencedataene underlagt den anmodede stats nationale lovgivning, herunder reglerne om retshjælp, jf. dog artikel 539, stk. 1.
 Artikel 537
 Automatisk søgning i oplysninger i køretøjsregistre
 1. Med henblik på forebyggelse og efterforskning af strafbare handlinger og håndtering af andre lovovertrædelser under domstolenes eller en offentlig anklagers jurisdiktion i den anmodende stat, samt på opretholdelse af den offentlige sikkerhed skal staterne tillade andre staters nationale kontaktpunkter, jf. stk. 2, at få adgang til følgende oplysninger i det nationale køretøjsregister med beføjelse til at foretage automatiske søgninger i individuelle sager:
 a)
 oplysninger vedrørende ejere eller indehavere, og
 b)
 oplysninger vedrørende køretøjer.
 2. Søgningerne kan kun udføres med et komplet chassisnummer eller et fuldstændigt registreringsnummer og i overensstemmelse med den søgende stats nationale lovgivning.
 3. Med henblik på levering af de i stk. 1 omhandlede oplysninger udpeger staterne et nationalt kontaktpunkt for indkommende anmodninger. De nationale kontaktpunkters beføjelser er underlagt gældende national ret.
 Artikel 538
 Akkreditering af leverandører af kriminaltekniske ydelser, der udfører laboratorieaktiviteter
 1. Staterne sikrer, at deres leverandører af kriminaltekniske ydelser, der udfører laboratorieaktiviteter, akkrediteres af et nationalt akkrediteringsorgan for at overholde EN ISO/IEC 17025.
 2. Hver stat sikrer, at resultaterne fra akkrediterede leverandører af kriminaltekniske ydelser, der udfører laboratorieaktiviteter i andre stater, anerkendes af dens myndigheder med ansvar for forebyggelse, afsløring og efterforskning af strafbare handlinger som værende lige så pålidelige som resultaterne fra indenlandske leverandører af kriminaltekniske ydelser, der udfører laboratorieaktiviteter, som er akkrediteret i henhold til EN ISO/IEC 17025.
 3. Det Forenede Kongeriges kompetente retshåndhævende myndigheder foretager ikke søgninger og automatisk sammenligning i henhold til artikel 530, 531 og 534, før Det Forenede Kongerige har gennemført og anvendt de foranstaltninger, der er omhandlet i denne artikels stk. 1.
 4. Stk. 1 og 2 berører ikke nationale regler om retlig vurdering af beviser.
 5. Det Forenede Kongerige tilstiller Specialudvalget om Retshåndhævelse og Retligt Samarbejde de vigtigste bestemmelser, der er vedtaget for at gennemføre og anvende bestemmelserne i denne artikel.
 Artikel 539
 Gennemførelsesforanstaltninger
 1.


text:
Med henblik på dette afsnit stiller staterne alle kategorier af data til rådighed for andre staters kompetente retshåndhævende myndigheder med henblik på søgning og sammenligning på samme vilkår som dem, der gælder for nationale kompetente retshåndhævende myndigheders søgning og sammenligning. Staterne stiller yderligere personoplysninger og andre oplysninger vedrørende referencedata som omhandlet i artikel 536 til rådighed for de kompetente retshåndhævende myndigheder i andre stater til formålene i dette afsnit på samme vilkår som de ville blive leveret til nationale myndigheder.
 2. Med henblik på gennemførelsen af de procedurer, der er omhandlet i artikel 530, 531, 534 og 537, er de tekniske og proceduremæssige specifikationer fastsat i bilag 39.
 3. Medlemsstaternes erklæringer i henhold til Rådets afgørelse 2008/615/RIA (77) og 2008/616/RIA (78) finder også anvendelse i deres forbindelser med Det Forenede Kongerige.
 Artikel 540
 Forhåndsevaluering
 1. For at kontrollere, om Det Forenede Kongerige har opfyldt de betingelser, der er fastsat i artikel 539 og bilag 39, gennemføres et evalueringsbesøg og en forsøgsfase, i det omfang det kræves i bilag 39, i overensstemmelse med de betingelser og ordninger, som er acceptable for Det Forenede Kongerige. Under alle omstændigheder gennemføres der en forsøgsfase i forbindelse med søgning af data i henhold til artikel 537.
 2. På grundlag af en samlet evalueringsrapport om evalueringsbesøget og eventuelt forsøgsfasen, jf. stk. 1, fastsætter Unionen den eller de datoer, fra hvilken/hvilke medlemsstaterne kan videregive personoplysninger til Det Forenede Kongerige i henhold til dette afsnit.
 3. Indtil resultatet af den i stk. 1 omhandlede evaluering foreligger, kan medlemsstaterne fra datoen for denne aftales ikrafttræden levere de personoplysninger til Det Forenede Kongerige, der er omhandlet i artikel 530, 531, 534 og 536 inden den eller de datoer, Unionen fastsætter i henhold til denne artikels stk. 2, men ikke længere end ni måneder efter denne aftales ikrafttræden. Specialudvalget om Retshåndhævelse og Retligt Samarbejde kan forlænge denne frist én gang med højst ni måneder.
 Artikel 541
 Suspension og ikkeanvendelse
 1. Hvis Unionen finder det nødvendigt at ændre dette afsnit, fordi der er foretaget eller er ved at blive foretaget væsentlige ændringer af EU-retten vedrørende genstanden for dette afsnit, kan den underrette Det Forenede Kongerige herom med henblik på at nå til enighed om en formel ændring af denne aftale i forhold til dette afsnit. Efter en sådan underretning indleder parterne konsultationer.
 2. Hvis parterne ikke inden for ni måneder efter denne underretning er nået frem til en aftale om ændring af dette afsnit, kan Unionen beslutte at suspendere anvendelsen af dette afsnit eller enhver bestemmelse i dette afsnit i en periode på op til ni måneder. Inden udløbet af denne periode kan parterne aftale en forlængelse af suspensionen med yderligere op til ni måneder. Hvis parterne ved udløbet af suspensionsperioden ikke er nået frem til en aftale om ændring af dette afsnit, ophører bestemmelserne heri med at finde anvendelse den første dag i måneden efter suspensionsperiodens udløb, medmindre Unionen underretter Det Forenede Kongerige om, at den ikke længere agter at ændre dette afsnit. I så fald genindføres bestemmelserne i dette afsnit.


text:
3. Hvis en bestemmelse i dette afsnit suspenderes i henhold til denne artikel, mødes Specialudvalget om Retshåndhævelse og Retligt Samarbejde for at afgøre, hvilke skridt der er nødvendige for at sikre, at ethvert samarbejde, der indledes i henhold til dette afsnit, og som berøres af suspensionen, indgås på passende vis. Under alle omstændigheder sikrer parterne med hensyn til alle personoplysninger, der er indhentet gennem samarbejde i henhold til dette afsnit, inden de bestemmelser, der er berørt af suspensionen, midlertidigt ophører med at finde anvendelse, at det beskyttelsesniveau, som personoplysningerne blev videregivet under, opretholdes, efter at suspensionen får virkning.
 AFSNIT III
 OVERFØRSEL OG BEHANDLING AF PASSAGERLISTEOPLYSNINGER
 Artikel 542
 Anvendelsesområde
 1. I dette afsnit fastsættes regler for videregivelse, behandling og anvendelse af passagerlisteoplysninger af den kompetente myndighed i Det Forenede Kongerige for flyvninger mellem Unionen og Det Forenede Kongerige, og der indføres specifikke garantier i denne henseende.
 2. Dette afsnit finder anvendelse på luftfartsselskaber, der foretager passagerflyvninger mellem Unionen og Det Forenede Kongerige.
 3. Dette afsnit finder også anvendelse på luftfartsselskaber, der lagrer data, i Unionen og foretager passagerflyvninger til eller fra Det Forenede Kongerige.
 4. Dette afsnit indeholder også bestemmelser om politisamarbejde og retligt samarbejde i straffesager mellem Det Forenede Kongerige og Unionen om PNR-oplysninger.
 Artikel 543
 Definitioner
 I dette afsnit forstås ved:
 a)
 "luftfartsselskab": en lufttransportvirksomhed med en gyldig licens eller lignende, der tillader det at udføre luftbefordring af passagerer mellem Det Forenede Kongerige og Unionen
 b)
 "passagerlisteoplysninger" ("PNR-oplysninger"): en liste over den enkelte passagers rejse, som omfatter alle nødvendige oplysninger til, at reservationer kan behandles og kontrolleres af de luftfartsselskaber, der foretager reservationen, og de deltagende luftfartsselskaber for hver rejse, der reserveres af eller på vegne af enhver person, uanset om listen findes i reservationssystemer, afgangskontrolsystemer (der anvendes til kontrol af passagerer ved ombordstigning på luftfartøjer) eller tilsvarende systemer, som omfatter de samme funktionaliteter; specifikt som anvendt i dette afsnit består PNR-oplysninger af de elementer, der er anført i bilag 40
 c)
 "den kompetente myndighed i Det Forenede Kongerige": den britiske myndighed, der er ansvarlig for at modtage og behandle PNR-oplysninger i medfør af denne aftale; hvis Det Forenede Kongerige har mere end én kompetent myndighed, stiller det en facilitet med ét kontaktpunkt for passageroplysninger til rådighed, som gør det muligt for luftfartsselskaber at overføre PNR-oplysninger til et enkelt dataoverførselspunkt, og udpeger et enkelt kontaktpunkt med henblik på at modtage og fremsætte anmodninger i henhold til artikel 546
 d)
 "passageroplysningsenheder": de enheder, der er oprettet eller udpeget af medlemsstaterne, og som er ansvarlige for at modtage og behandle PNR-oplysninger
 e)
 "terrorisme": enhver lovovertrædelse, der er opført i bilag 45
 f)
 "grov kriminalitet": enhver lovovertrædelse, der kan straffes med frihedsstraf eller anden frihedsberøvende foranstaltning af en maksimal varighed på mindst tre år i henhold til Det Forenede Kongeriges nationale ret.
 Artikel 544
 Formål med brugen af PNR-oplysninger
 1. Det Forenede Kongerige sikrer, at PNR-oplysninger, der modtages i medfør af dette afsnit, alene behandles med henblik på at forebygge, afsløre, efterforske eller retsforfølge terrorisme eller grov kriminalitet og med henblik på


text:
at føre tilsyn med behandlingen af PNR-oplysninger inden for rammerne af denne aftale.
 2. I undtagelsestilfælde kan Det Forenede Kongeriges kompetente myndighed behandle PNR-oplysninger, hvis det er nødvendigt for at beskytte fysiske personers vitale interesser, f.eks.:
 a)
 hvis der er risiko for dødsfald eller alvorlig personskade, eller
 b)
 hvis der foreligger en væsentlig risiko for folkesundheden, navnlig når det er konstateret efter internationalt anerkendte standarder.
 3. Den kompetente myndighed i Det Forenede Kongerige kan også behandle PNR-oplysninger fra sag til sag, hvis videregivelse af relevante PNR-oplysninger er bestemt af en ret eller forvaltningsdomstol i Det Forenede Kongerige i en sag, der direkte vedrører ethvert af de formål, der er omhandlet i stk. 1.
 Artikel 545
 Sikring af overførslen af PNR-oplysninger
 1. Unionen sikrer, at luftfartsselskaber ikke forhindres i at overføre PNR-oplysninger til den kompetente myndighed i Det Forenede Kongerige i henhold til dette afsnit.
 2. Unionen sikrer, at luftfartsselskaber kan videregive PNR-oplysninger til Det Forenede Kongeriges kompetente myndighed gennem bemyndigede agenter, der handler på et luftfartsselskabs vegne og ansvar i henhold til dette afsnit.
 3. Det Forenede Kongerige forpligter ikke et luftfartsselskab til at udlevere elementer af PNR-oplysninger, som ikke allerede er indsamlet eller lagret af luftfartsselskabet med henblik på reservation.
 4. Det Forenede Kongerige sletter alle oplysninger, der er overført til det af et luftfartsselskab i henhold til dette afsnit, efter modtagelsen af oplysningerne, hvis dette dataelement ikke er anført i bilag 40.
 Artikel 546
 Politisamarbejde og retligt samarbejde
 1. Det Forenede Kongeriges kompetente myndighed deler hurtigst muligt alle relevante og passende analytiske oplysninger, der indeholder PNR-oplysninger, med Europol eller Eurojust inden for rammerne af deres respektive mandater eller med medlemsstaternes passageroplysningsenheder i specifikke tilfælde, hvor det er nødvendigt for at forebygge, afdække, efterforske eller retsforfølge terrorisme eller grov kriminalitet.
 2. Efter anmodning fra Europol eller Eurojust, og inden for rammerne af deres respektive mandater, eller fra en medlemsstats passageroplysningsenhed udveksler Det Forenede Kongeriges kompetente myndighed PNR-oplysninger, resultaterne af behandlingen af disse oplysninger eller analytiske oplysninger, der indeholder PNR-oplysninger, i specifikke tilfælde, hvor det er nødvendigt for at forebygge, afdække, efterforske eller retsforfølge terrorisme eller grov kriminalitet.
 3. Medlemsstaternes passageroplysningsenheder udveksler med Det Forenede Kongeriges kompetente myndighed alle relevante og passende analytiske oplysninger, der indeholder PNR-oplysninger, så hurtigt som muligt i specifikke tilfælde, hvor det er nødvendigt for at forebygge, afdække, efterforske eller retsforfølge terrorisme eller grov kriminalitet.
 4. Efter anmodning fra Det Forenede Kongeriges kompetente myndighed udveksler medlemsstaternes passageroplysningsenheder PNR-oplysninger, resultaterne af behandlingen af disse oplysninger eller analytiske oplysninger, der indeholder PNR-oplysninger, i specifikke tilfælde, hvor det er nødvendigt for at forebygge, afdække, efterforske eller retsforfølge terrorisme eller grov kriminalitet.
 5. Parterne sikrer, at de oplysninger, der nævnes i stk. 1-4, udveksles i overensstemmelse med aftaler og ordninger om retshåndhævelse eller udveksling af oplysninger mellem Det Forenede Kongerige og Europol, Eurojust eller den pågældende medlemsstat. Navnlig udveksles oplysninger med Europol i henhold til denne artikel via den sikre kommunikationslinje, der er oprettet med henblik på udveksling af oplysninger gennem Europol.
 6. Det Forenede Kongeriges kompetente myndighed og medlemsstaternes


text:
passageroplysningsenheder sikrer, at kun det minimum af PNR-oplysninger, der er nødvendigt, udveksles i henhold til stk. 1-4.
 Artikel 547
 Ikkediskrimination
 Det Forenede Kongerige sikrer, at de beskyttelsesforanstaltninger, der finder anvendelse på behandlingen af PNR-oplysninger, finder anvendelse på alle fysiske personer på lige fod uden ulovlig diskrimination.
 Artikel 548
 Anvendelse af særlige kategorier af personoplysninger
 Behandling af særlige kategorier af personoplysninger er forbudt i henhold til dette afsnit. I det omfang PNR-oplysninger, der videregives til den kompetente myndighed i Det Forenede Kongerige, omfatter særlige kategorier af personoplysninger, sletter Det Forenede Kongeriges kompetente myndighed sådanne oplysninger.
 Artikel 549
 Datasikkerhed og -integritet
 1. Det Forenede Kongerige gennemfører forskriftsmæssige, proceduremæssige eller tekniske foranstaltninger til beskyttelse af PNR-oplysninger mod hændelig, ulovlig eller uautoriseret adgang, behandling eller tab.
 2. Det Forenede Kongerige sørger for kontrol med, at reglerne overholdes og for dataenes beskyttelse, sikkerhed, fortrolighed og integritet. I den forbindelse skal Det Forenede Kongerige:
 a)
 anvende krypterings-, bemyndigelses- og dokumentationsprocedurer i forbindelse med PNR-oplysninger
 b)
 begrænse adgangen til PNR-oplysninger til embedsmænd, der har bemyndigelse hertil
 c)
 opbevare PNR-oplysninger i et sikkert fysisk miljø, der er beskyttet med adgangskontrol og
 d)
 indføre en mekanisme, der sikrer, at søgninger i PNR-oplysninger foretages på en måde, der er i overensstemmelse med artikel 544.
 3. Hvis der gives uautoriseret adgang til en fysisk persons PNR-oplysninger, eller der sker en uautoriseret videregivelse heraf, træffer Det Forenede Kongerige foranstaltning til at underrette den pågældende fysiske person herom for at begrænse risikoen for skade og træffe afhjælpende foranstaltninger.
 4. Den kompetente myndighed i Det Forenede Kongerige underretter straks Specialudvalget om Retshåndhævelse og Retligt Samarbejde om enhver væsentlig hændelse som følge af utilsigtet, ulovlig eller uautoriseret adgang, behandling eller tab af PNR-oplysninger.
 5. Det Forenede Kongerige sikrer, at ethvert brud på datasikkerheden, især brud, der fører til hændelig eller ulovlig tilintetgørelse, hændeligt tab, ændring, uautoriseret videregivelse eller adgang eller ulovlige former for behandling, er omfattet af effektive og afskrækkende korrigerende foranstaltninger, der kan omfatte sanktioner.
 Artikel 550
 Gennemsigtighed og underretning af passagerer
 1. Det Forenede Kongeriges kompetente myndighed gør følgende tilgængeligt på sit websted:
 a)
 en liste over de retsforskrifter, der giver tilladelse til indsamling af PNR-oplysninger
 b)
 formålene med indsamlingen af PNR-oplysninger
 c)
 hvordan PNR-oplysninger beskyttes
 d)
 hvordan og i hvilket omfang PNR-oplysningerne må videregives
 e)
 oplysninger om rettigheder vedrørende adgang, berigtigelse, underretning og klagemuligheder og
 f)
 kontaktoplysninger med henblik på forespørgsler.
 2. Parterne samarbejder med interesserede tredjeparter, såsom luftfarts- og rejsebranchen, om på reservationstidspunktet at fremme gennemsigtighed med hensyn til indsamling, behandling og anvendelse af PNR-oplysninger, og om hvordan man kan anmode om adgang, berigtigelse og klagemuligheder. Luftfartsselskaberne giver passagererne klare, relevante oplysninger om overførsel af PNR-oplysninger i henhold til dette afsnit, herunder detaljerne vedrørende den modtagende myndighed, formålet med overførslen og retten til at anmode den modtagende myndighed om adgang til og berigtigelse af personoplysninger om den passager, der er blevet overført.
 3. Hvis PNR-oplysninger, der er lagret i overensstemmelse med artikel 552, er blevet anvendt i overensstemmelse med betingelserne i artikel 553 eller er videregivet i overensstemmelse med artikel 555


text:
eller artikel 556, underretter Det Forenede Kongerige skriftligt de berørte passagerer, individuelt og inden for en rimelig frist, når en sådan underretning ikke længere kan bringe de pågældende offentlige myndigheders efterforskning i fare, i det omfang passagerernes relevante kontaktoplysninger er tilgængelige eller kan hentes, under hensyntagen til en rimelig indsats. Underretningen skal indeholde oplysninger om, hvordan den fysiske person kan søge administrativ eller retslig prøvelse.
 Artikel 551
 Automatisk behandling af PNR-oplysninger
 1. Det Forenede Kongeriges kompetente myndighed sikrer, at enhver automatisk behandling af PNR-oplysninger er baseret på ikkediskriminerende, specifikke og pålidelige på forhånd fastsatte modeller og kriterier, således at den kan:
 a)
 nå frem til resultater, der retter sig mod fysiske personer, som med rimelighed kan mistænkes for at være involveret i eller deltage i terrorisme eller grov kriminalitet eller
 b)
 beskytte enhver fysisk persons vitale interesser under ekstraordinære omstændigheder som fastsat i artikel 544, stk. 2.
 2. Det Forenede Kongeriges kompetente myndighed sikrer, at de databaser, som PNR-oplysningerne sammenholdes med, er pålidelige, ajourførte og begrænsede til de databaser, den anvender til de formål, der er nævnt i artikel 544.
 3. Det Forenede Kongerige træffer ikke afgørelser, der i væsentlig grad er bebyrdende for en passager, udelukkende på grundlag af en automatisk behandling af PNR-oplysninger.
 Artikel 552
 Opbevaring af PNR-oplysninger
 1. Det Forenede Kongerige må ikke opbevare PNR-oplysninger i mere end fem år regnet fra det tidspunkt, hvor det modtager PNR-oplysningerne.
 2. Senest seks måneder efter videregivelsen af PNR-oplysningerne anonymiseres alle PNR-oplysninger ved maskering af følgende dataelementer, der kan tjene til direkte at identificere de passagerer, som PNR-oplysningerne vedrører, eller enhver anden fysisk person:
 a)
 navne, herunder andre passagerers navne på passagerlisten og antal rejsende på passagerlisten, der rejser sammen
 b)
 adresse, telefonnummer og elektroniske kontaktoplysninger på passageren, de personer, der har foretaget flyreservationen for passageren, personer, der kan kontaktes for at kontakte flypassageren, og personer, der skal underrettes i tilfælde af en nødsituation
 c)
 alle tilgængelige betalings- og faktureringsoplysninger, i det omfang de indeholder oplysninger, der kan tjene til at identificere en fysisk person
 d)
 oplysninger om bonusprogrammer
 e)
 OSI-oplysninger (Other Supplementary Information), SSI-oplysninger (Special Service Information) og SSR-oplysninger (Special Service Request), i det omfang de indeholder oplysninger, der kan anvendes til identifikation af en fysisk person, og
 f)
 oplysninger om forhåndsinformation om passagerer (API), der er blevet indsamlet.
 3. Det Forenede Kongeriges kompetente myndighed må kun fjerne maskeringen af PNR-oplysninger, hvis det er nødvendigt at foretage efterforskning med henblik på de formål, der er nævnt i artikel 544. Sådanne afmaskerede PNR-oplysninger må kun være tilgængelige for et begrænset antal særligt bemyndigede embedsmænd.
 4. Uanset stk. 1 sletter Det Forenede Kongerige PNR-oplysninger for passagerer efter deres udrejse fra landet, medmindre en risikovurdering viser, at det er nødvendigt at opbevare de pågældende PNR-oplysninger. For at fastslå, om dette er nødvendigt, identificerer Det Forenede Kongerige objektive forhold, som gør det muligt at konkludere, at visse passagerer frembyder en risiko med hensyn til bekæmpelse af terrorisme og grov kriminalitet.
 5. Ved anvendelsen af stk. 4 skal afrejsedatoen, medmindre der foreligger oplysninger om


text:
den nøjagtige afrejsedato, anses for at være den sidste dag i den maksimalt lovlige opholdsperiode i Det Forenede Kongerige for den pågældende passager.
 6. Anvendelsen af data, der lagres i henhold til denne artikel, er underlagt betingelserne i artikel 553.
 7. Et uafhængigt administrativt organ i Det Forenede Kongerige vurderer hvert år på grundlag af stk. 4 Det Forenede Kongeriges tilgang for så vidt angår nødvendigheden af at opbevare PNR-oplysninger.
 8. Uanset stk. 1, 2 og 4 kan Det Forenede Kongerige opbevare de PNR-oplysninger, der er nødvendige for en specifik foranstaltning, undersøgelse, efterforskning, håndhævelsesforanstaltning, retslig procedure, retsforfølgning eller håndhævelse af sanktioner, indtil de er afsluttet.
 9. Det Forenede Kongerige sletter PNR-oplysningerne ved udgangen af den periode, hvor PNR-oplysningerne lagres.
 10. Stk. 11 finder anvendelse på grund af de særlige omstændigheder, der forhindrer Det Forenede Kongerige i at foretage de tekniske tilpasninger, der er nødvendige for at omdanne de PNR-behandlingssystemer, som Det Forenede Kongerige anvendte, mens EU-retten fandt anvendelse på det, til systemer, der ville gøre det muligt at slette PNR-oplysninger i overensstemmelse med stk. 4.
 11. Det Forenede Kongerige kan midlertidigt fravige stk. 4 i en overgangsperiode, hvis varighed er fastsat i stk. 13, indtil Det Forenede Kongerige så hurtigt som muligt har gennemført tekniske tilpasninger. I overgangsperioden forhindrer Det Forenede Kongeriges kompetente myndighed anvendelsen af de PNR-oplysninger, der skal slettes i henhold til stk. 4, ved at anvende følgende yderligere sikkerhedsforanstaltninger på de pågældende PNR-oplysninger:
 a)
 PNR-oplysningerne må kun være tilgængelige for et begrænset antal bemyndigede embedsmænd og kun for at afgøre, om PNR-oplysningerne bør slettes i henhold til stk. 4
 b)
 anmodningen om anvendelse af PNR-oplysningerne afslås i tilfælde, hvor oplysningerne skal slettes i overensstemmelse med stk. 4, og der gives ikke yderligere adgang til disse oplysninger, hvis den dokumentation, der er omhandlet i dette stykkes litra d), viser, at en tidligere anmodning om anvendelse er blevet afslået
 c)
 sletning af PNR-oplysninger skal sikres så hurtigt som muligt under de bedste bestræbelser under hensyntagen til de særlige omstændigheder, der er omhandlet i stk. 10 og
 d)
 følgende skal dokumenteres i overensstemmelse med artikel 554, og denne dokumentation skal stilles til rådighed for det uafhængige administrative organ, der er omhandlet i denne artikels stk. 7:
 i)
 anmodninger om anvendelse af PNR-oplysningerne
 ii)
 dato og tidspunkt for adgangen til PNR-oplysningerne med henblik på at vurdere, om det var nødvendigt at slette PNR-oplysningerne
 iii)
 at anmodningen om anvendelse af PNR-oplysningerne blev afslået med den begrundelse, at PNR-oplysningerne burde have været slettet i henhold til stk. 4, herunder dato og tidspunkt for afslaget og
 iv)
 dato og klokkeslæt for sletning af PNR-oplysningerne i overensstemmelse med dette stykkes litra c).
 12. Det Forenede Kongerige forelægger ni måneder efter denne aftales ikrafttræden og igen et år senere, hvis overgangsperioden forlænges med yderligere et år, følgende for Specialudvalget om Retshåndhævelse og Retligt Samarbejde:
 a)
 en rapport fra det uafhængige administrative organ, der er omhandlet i denne artikels stk. 7, som skal indeholde Det Forenede Kongeriges tilsynsmyndigheds udtalelse, jf. artikel 525, stk. 3, om, hvorvidt garantierne


text:
i denne artikels stk. 11 er blevet anvendt effektivt og
 b)
 Det Forenede Kongeriges vurdering af, om de særlige omstændigheder, der er omhandlet i stk. 10, fortsat består, sammen med en beskrivelse af de bestræbelser, der er gjort for at omdanne Det Forenede Kongeriges PNR-behandlingssystemer til systemer, der gør det muligt at slette PNR-oplysninger i henhold til denne artikels stk. 4.
 13. Specialudvalget om Retshåndhævelse og Retligt Samarbejde træder sammen senest et år efter denne aftales ikrafttræden for at behandle den rapport og vurdering, der er omhandlet i stk. 12. Hvis de særlige omstændigheder, der er omhandlet i stk. 10, varer ved, forlænger Partnerskabsrådet den i stk. 11 omhandlede overgangsperiode med et år. Partnerskabsrådet forlænger overgangsperioden med endnu et sidste år på samme betingelser og efter samme procedure som for den første forlængelse, hvis der er gjort betydelige fremskridt, selv om det endnu ikke har været muligt at omdanne Det Forenede Kongeriges PNR-behandlingssystemer til systemer, der gør det muligt at slette PNR-oplysninger i henhold til stk. 4.
 14. Hvis Det Forenede Kongerige finder, at et afslag fra Partnerskabsrådet på en af disse forlængelser ikke var berettiget, kan det suspendere dette afsnit med en måneds varsel.
 15. På treårsdagen for denne aftales ikrafttræden ophører stk. 10-14 med at finde anvendelse.
 Artikel 553
 Betingelser for anvendelsen af PNR-oplysninger
 1. Det Forenede Kongeriges kompetente myndighed kan kun anvende PNR-oplysninger, der er lagret i henhold til artikel 552 til andre formål end sikkerhedstjek og grænsekontrol, herunder oplysninger i henhold til artikel 555 og artikel 556, når nye omstændigheder, som er begrundet i objektive hensyn, tyder på, at PNR-oplysninger om en eller flere passagerer kan bidrage effektivt til virkeliggørelsen af målene i artikel 544.
 2. Det Forenede Kongeriges anvendelse af PNR-oplysninger i henhold til stk. 1 skal underkastes forudgående kontrol ved en domstol eller af et uafhængigt forvaltningsorgan i Det Forenede Kongerige på grundlag af en begrundet anmodning indgivet af Det Forenede Kongeriges kompetente myndighed inden for de nationale retlige rammer for procedurer til forebyggelse, afsløring eller retsforfølgning af kriminalitet, undtagen:
 a)
 i behørigt begrundede hastetilfælde eller
 b)
 for at kontrollere pålideligheden og aktualiteten af de på forhånd fastlagte modeller og kriterier, som den automatiske behandling af PNR-oplysninger er baseret på, eller for at definere nye modeller og kriterier for en sådan behandling.
 Artikel 554
 Registrering af og dokumentation for behandling af PNR-oplysninger
 Den kompetente myndighed i Det Forenede Kongerige registrerer og dokumenterer al behandling af PNR-oplysninger. Den må kun anvende denne registrering eller dokumentation til:
 a)
 egenkontrol og til at kontrollere, at databehandlingen er lovlig
 b)
 at sikre dataintegritet
 c)
 at garantere sikkerheden ved databehandling og
 d)
 at sikre tilsyn.
 Artikel 555
 Videregivelse inden for Det Forenede Kongerige
 1. Det Forenede Kongeriges kompetente myndighed videregiver ikke PNR-oplysninger til andre offentlige myndigheder i Det Forenede Kongerige, medmindre følgende betingelser er opfyldt:
 a)
 PNR-oplysningerne videregives til offentlige myndigheder, hvis opgaver har direkte tilknytning til de formål, der er fastsat i artikel 544
 b)
 PNR-oplysningerne videregives kun i konkrete sager
 c)
 videregivelsen er nødvendig under de særlige


text:
omstændigheder til de formål, der er fastsat i artikel 544
 d)
 der videregives kun det minimum af PNR-oplysninger, som er nødvendigt
 e)
 den offentlige myndighed, der modtager PNR-oplysningerne, tilbyder beskyttelse, der svarer til garantierne i dette afsnit og
 f)
 den offentlige myndighed, der modtager PNR-oplysningerne, videregiver dem ikke til andre enheder, medmindre Det Forenede Kongeriges kompetente myndighed har givet tilladelse hertil i overensstemmelse med de betingelser, der er fastsat i dette stykke.
 2. Ved overførsel af analytiske oplysninger, der indeholder PNR-oplysninger, som er indhentet i henhold til dette afsnit, finder garantierne i denne artikel anvendelse.
 Artikel 556
 Videregivelse uden for Det Forenede Kongerige
 1. Det Forenede Kongerige sikrer, at Det Forenede Kongeriges kompetente myndighed ikke videregiver PNR-oplysninger til offentlige myndigheder i tredjelande, medmindre følgende betingelser er opfyldt:
 a)
 PNR-oplysningerne videregives til offentlige myndigheder, hvis opgaver har direkte tilknytning til de formål, der er fastsat i artikel 544
 b)
 PNR-oplysningerne videregives kun i konkrete sager
 c)
 PNR-oplysninger videregives udelukkende, hvis det er nødvendigt til de formål, der er fastsat i artikel 544
 d)
 der videregives kun det minimum af PNR-oplysninger, som er nødvendigt og
 e)
 det tredjeland, som PNR-oplysningerne videregives til, har enten indgået en aftale med Unionen om beskyttelse af personoplysninger, der er sammenlignelig med denne aftale, eller er omfattet af en afgørelse truffet af Europa-Kommissionen i henhold til EU-retten, hvor det fastslås, at tredjelandet sikrer et tilstrækkeligt databeskyttelsesniveau i henhold til EU-retten.
 2. Som en undtagelse fra stk. 1, litra e), kan Det Forenede Kongeriges kompetente myndighed videregive PNR-oplysninger til et tredjeland, hvis:
 a)
 chefen for denne myndighed eller en højtstående embedsmand, der specifikt er bemyndiget af chefen, mener, at videregivelsen er nødvendig for at forebygge og efterforske en alvorlig og overhængende trussel mod den offentlige sikkerhed eller for at beskytte en fysisk persons vitale interesser og
 b)
 tredjelandet i henhold til en ordning, aftale eller andet skriftligt garanterer, at oplysningerne beskyttes i overensstemmelse med de garantier, der i henhold til Det Forenede Kongeriges lovgivning gælder for behandling af PNR-oplysninger modtaget fra Unionen, herunder dem, der er fastsat i dette afsnit.
 3. En overførsel i overensstemmelse med denne artikels stk. 2 skal dokumenteres. Denne dokumentation stilles efter anmodning til rådighed for den tilsynsmyndighed, der er omhandlet i artikel 525, stk. 3, herunder dato og tidspunkt for overførslen, oplysninger om den modtagende myndighed, begrundelsen for overførslen og de overførte PNR-oplysninger.
 4. Hvis Det Forenede Kongeriges kompetente myndighed i henhold til stk. 1 eller 2 videregiver PNR-oplysninger, der er indsamlet i henhold til dette afsnit, og som stammer fra en medlemsstat, underretter den kompetente myndighed i Det Forenede Kongerige myndighederne i den pågældende medlemsstat herom hurtigst muligt. Det Forenede Kongerige foretager denne underretning i overensstemmelse med aftaler eller ordninger vedrørende retshåndhævelse eller udveksling af oplysninger mellem Det Forenede Kongerige og den pågældende medlemsstat.
 5. Ved overførsel af analytiske oplysninger, der indeholder PNR-oplysninger, som er indhentet i henhold til dette afsnit, finder garantierne i denne artikel anvendelse.
 Artikel 557
 Overførselsmetode
 Luftfartsselskaberne overfører udelukkende PNR-oplysninger til Det Forenede Kongeriges kompetente myndighed på grundlag


text:
af "push"-metoden, en metode, hvorved luftfartsselskaberne overfører PNR-oplysninger til Det Forenede Kongeriges kompetente myndigheds database, og i overensstemmelse med følgende procedurer, der skal overholdes af luftfartsselskaberne, som de anvender til at:
 a)
 overføre PNR-oplysninger elektronisk i overensstemmelse med Det Forenede Kongeriges kompetente myndigheds tekniske krav eller i tilfælde af tekniske problemer på anden vis, således at der sikres et passende datasikkerhedsniveau
 b)
 overføre PNR-oplysninger ved brug af et gensidigt accepteret meddelelsesformat og
 c)
 overføre PNR-oplysninger på en sikker måde ved brug af fælles protokoller som krævet af Det Forenede Kongeriges kompetente myndighed.
 Artikel 558
 Hyppighed af dataoverførsler
 1. Det Forenede Kongeriges kompetente myndighed kræver, at luftfartsselskaberne overfører PNR-oplysningerne:
 a)
 i første omgang tidligst 96 timer før den planlagte flyafgangstid og
 b)
 højst fem gange som angivet af Det Forenede Kongeriges kompetente myndighed.
 2. Den kompetente myndighed i Det Forenede Kongerige tillader luftfartsselskaberne at begrænse den i stk. 1, litra b), omhandlede overførsel til ajourføringer af PNR-data, der overføres, som omhandlet i nævnte stykkes litra a).
 3. Den kompetente myndighed i Det Forenede Kongerige underretter luftfartsselskaberne om de anførte overførselstidspunkter.
 4. I særlige tilfælde, hvor der er tegn på, at der er behov for yderligere adgang til PNR-data for at imødegå en specifik trussel i forbindelse med de formål, der er fastsat i artikel 544, kan den kompetente myndighed i Det Forenede Kongerige kræve, at luftfartsselskabet videregiver PNR-oplysninger forud for, mellem eller efter de planlagte overførsler. Ved udøvelsen af denne skønsbeføjelse handler Det Forenede Kongeriges kompetente myndighed velovervejet og forholdsmæssigt og anvender den overførselsmetode, der er beskrevet i artikel 557.
 Artikel 559
 Samarbejde
 Den kompetente myndighed i Det Forenede Kongerige og de respektive myndigheder i medlemsstaterne samarbejder om at sikre sammenhængen i deres ordninger for behandling af PNR-oplysninger på en måde, der yderligere forbedrer sikkerheden for borgere i Det Forenede Kongerige, Unionen og andre steder.
 Artikel 560
 Forbud mod fravigelse
 Dette afsnit må ikke fortolkes således, at de forpligtelser, der består mellem Det Forenede Kongerige og medlemsstaterne eller tredjelande til at fremsætte eller besvare en anmodning i henhold til et instrument for gensidig bistand, kan fraviges.
 Artikel 561
 Konsultationer og evaluering
 1. Parterne underretter hinanden om enhver foranstaltning, der skal træffes, og som kan påvirke dette afsnit.
 2. Når parterne i fællesskab evaluerer dette afsnit, jf. artikel 691, stk. 1, skal de være særligt opmærksomme på nødvendigheden og proportionaliteten af behandlingen og opbevaringen af PNR-oplysninger for hvert af de formål, der er fastsat i artikel 544. De fælles evalueringer skal også omfatte en undersøgelse af, hvordan den kompetente myndighed i Det Forenede Kongerige har sikret, at de på forhånd fastlagte modeller, kriterier og databaser, der er omhandlet i artikel 551, er pålidelige, relevante og aktuelle, under hensyntagen til statistiske data.
 Artikel 562
 Suspension af samarbejdet i henhold til dette afsnit
 1. Hvis en af parterne finder, at det ikke længere er hensigtsmæssigt fortsat at anvende dette afsnit, kan den meddele den anden part, at den har til hensigt at suspendere anvendelsen af dette afsnit. Efter en sådan underretning indleder parterne konsultationer.


text:
2. Hvis parterne ikke inden for seks måneder efter denne underretning er nået frem til en løsning, kan hver af parterne beslutte at suspendere anvendelsen af dette afsnit i en periode på op til seks måneder. Inden udløbet af denne periode kan parterne aftale en forlængelse af suspensionen med yderligere op til seks måneder. Hvis parterne ved udløbet af suspensionsperioden ikke er nået frem til en løsning med hensyn til dette afsnit, ophører bestemmelserne heri med at finde anvendelse den første dag i måneden efter suspensionsperiodens udløb, medmindre den underrettende part oplyser den anden part om, at den ønsker at trække underretningen tilbage. I så fald genindføres bestemmelserne i dette afsnit.
 3. Hvis dette afsnit suspenderes i henhold til denne artikel, mødes Specialudvalget om Retshåndhævelse og Retligt Samarbejde for at afgøre, hvilke skridt der er nødvendige for at sikre, at ethvert samarbejde, der indledes i henhold til dette afsnit, og som berøres af suspensionen, indgås på passende vis. Under alle omstændigheder sikrer parterne med hensyn til alle personoplysninger, der er indhentet gennem samarbejde i henhold til dette afsnit, inden de bestemmelser, der er berørt af suspensionen, midlertidigt ophører med at finde anvendelse, at det beskyttelsesniveau, som personoplysningerne blev videregivet under, opretholdes, efter at suspensionen får virkning.
 AFSNIT IV
 SAMARBEJDE OM OPERATIONELLE OPLYSNINGER
 Artikel 563
 Samarbejde om operationelle oplysninger
 1. Formålet med dette afsnit er, at parterne sikrer, at Det Forenede Kongeriges og medlemsstaternes kompetente myndigheder på de betingelser, der er fastsat i deres nationale lovgivning og inden for rammerne af deres beføjelser, og i det omfang dette ikke er fastsat i andre afsnit i denne del, kan bistå hinanden ved at stille relevante oplysninger til rådighed med henblik på:
 a)
 forebyggelse, efterforskning, afsløring eller retsforfølgning i straffesager
 b)
 fuldbyrdelse af strafferetlige sanktioner
 c)
 beskyttelse mod og forebyggelse af trusler mod den offentlige sikkerhed og
 d)
 forebyggelse og bekæmpelse af hvidvaskning af penge og finansiering af terrorisme.
 2. I dette afsnit forstås ved "kompetent myndighed" en national politimyndighed, toldmyndighed eller anden myndighed, der i henhold til national ret er kompetent til at udføre aktiviteter med formål, der er fastsat i stk. 1.
 3. En kompetent myndighed i Det Forenede Kongerige eller en medlemsstat kan anmode om oplysninger, herunder oplysninger om eftersøgte og forsvundne personer samt genstande, eller uopfordret videregive disse til en kompetent myndighed i Det Forenede Kongerige eller en medlemsstat. Oplysningerne kan gives som svar på en anmodning eller spontant på de betingelser i den nationale lovgivning, der gælder for den videregivende kompetente myndighed, og inden for rammerne af dennes beføjelser.
 4. Der kan anmodes om og videregives oplysninger i det omfang, det i de betingelser i den nationale lovgivning, der gælder for den anmodende eller videregivende kompetente myndighed, ikke fastsættes, at anmodningen eller videregivelsen af oplysninger skal fremsættes eller kanaliseres via judicielle myndigheder.
 5. I hastetilfælde skal den videregivende kompetente myndighed besvare en anmodning eller videregive oplysninger spontant så hurtigt som muligt.
 6. En kompetent myndighed i den anmodende stat kan i overensstemmelse med den relevante nationale lovgivning på


text:
tidspunktet for fremsættelse af anmodningen eller på et senere tidspunkt anmode om samtykke fra den videregivende stat til, at oplysningerne kan anvendes til bevisformål i sager ved en judiciel myndighed. Den videregivende stat kan på de betingelser, der er fastsat i afsnit VIII, og på de betingelser i den nationale lovgivning, der finder anvendelse på den, give samtykke til, at oplysningerne anvendes til bevisformål ved en judiciel myndighed i den anmodende stat. Når oplysningerne gives spontant, kan den videregivende stat ligeledes give sit samtykke til, at oplysningerne anvendes til bevisformål i sager ved en judiciel myndighed i den modtagende stat. Hvis der ikke gives samtykke i henhold til dette stykke, må de modtagne oplysninger ikke anvendes til bevisformål i retssager ved en judiciel myndighed.
 7. Den videregivende kompetente myndighed kan i henhold til den relevante nationale lovgivning stille betingelser for anvendelsen af de videregivne oplysninger.
 8. En kompetent myndighed kan i henhold til dette afsnit videregive enhver form for oplysning, som den er i besiddelse af, på de betingelser, der er fastsat i den nationale lovgivning, som den er omfattet af, og inden for rammerne af sine beføjelser. Dette kan kun omfatte oplysninger fra andre kilder, hvis videreoverførsel af disse oplysninger er tilladt inden for den ramme, inden for hvilken den videregivende kompetente myndighed har indhentet dem.
 9. Oplysninger kan videregives i henhold til dette afsnit via enhver passende kommunikationskanal, herunder den sikre kommunikationslinje med henblik på videregivelse af oplysninger gennem Europol.
 10. Denne artikel berører ikke anvendelsen eller indgåelsen af bilaterale aftaler mellem Det Forenede Kongerige og medlemsstaterne, forudsat at medlemsstaterne handler i overensstemmelse med EU-retten. Det berører heller ikke andre beføjelser, som Det Forenede Kongeriges eller medlemsstaternes kompetente myndigheder i henhold til gældende national eller international ret har til at yde bistand gennem udveksling af oplysninger med henblik på de i stk. 1 omhandlede formål.
 AFSNIT V
 SAMARBEJDE MED EUROPOL
 Artikel 564
 Formål
 Formålet med dette afsnit er at etablere et samarbejde mellem Europol og de kompetente myndigheder i Det Forenede Kongerige med henblik på at støtte og styrke medlemsstaternes og Det Forenede Kongeriges indsats samt deres gensidige samarbejde om forebyggelse og bekæmpelse af grov kriminalitet, terrorisme og de former for kriminalitet, som berører en fælles interesse, der er omfattet af en af Unionens politikker, jf. artikel 566.
 Artikel 565
 Definitioner
 I dette afsnit forstås ved:
 a)
 "Europol": Den Europæiske Unions Agentur for Retshåndhævelsessamarbejde oprettet i henhold til Europa-Parlamentets og Rådets forordning (EU) 2016/794 (79) ("Europolforordningen")
 b)
 "kompetent myndighed": for Unionen, Europol, og for Det Forenede Kongeriges vedkommende en national retshåndhævende myndighed, der i henhold til national lovgivning er ansvarlig for forebyggelse og bekæmpelse af strafbare handlinger.
 Artikel 566
 Former for kriminalitet
 1. Samarbejdet som fastsat i dette afsnit vedrører de former for kriminalitet, der henhører under Europols kompetence, og som er opført i bilag 41, herunder dertil knyttede strafbare handlinger.
 2. Dertil knyttede strafbare handlinger er strafbare handlinger, der begås for at skaffe sig midler til at begå de former for kriminalitet, der er omhandlet i stk.